Саҳифа 9 22\nШундай қилиб, Қуръони Карим Расулуллоҳ (с.а.в.) замонларида ёзилган ва ҳифз қилинган эди, Ундаги сура ва оятларнинг тартиби Аллоҳ таоло илҳоми ила Расули акрам (с.а.в.) томонларидан белгилангандир. Бу ишнинг Аллоҳ субҳонаҳу ва таоло томонидан келган ваҳй асосида бўлганлигига „Қиёмат» сурасидаги оятлар далилдур:\n„Уни (Қуръонни сизнинг дилингизда) жамлаш ҳам, (тилингизда) қироат қилдириш ҳам Бизнинг зиммамиздадир. Бас, қачон Биз (яъни Жаброил фаришта) уни (яъни ҳар бир ваҳйни) ўқиб битганимшдан сўнггина, сиз ҳам уни ўқишга эргашинг!» (17-18 оятлар).\nҚуръони карим Расулуллоҳ (с.а.в.) даврларида ҳифз қилинган, намозларда ва бошқа муносабатлар билан ўқилган китоб бўлгани учун ҳам уни тартибланмаган эди, дейишлик эҳтимолдан узоқдир. Сураларнинг баъзилари тўлалигича, баъзилари парча-парча қилиб нозил қилинди. Ҳеч шубҳа йўқки, Қуръони Карим суралари ва оятларининг ҳозирги тартиби пайғамбар алайҳис-салом кўрсатган ва ўқитган тарздадир. Имом Бухорий асарларида Пайғамбар алайҳис-саломдан қуйидаги ҳадис бор: „Кимки Бақара сурасининг охиридан икки оят ўқиса, унга кифоядур». Мана шунинг ўзи ҳам Қуръони Карим Расулуллоҳ даврларида тартибга солинганлигига далолат қилади. (Мал-Қуръон» китоби, 213-бет)\nПайғамбар Муҳаммад (с.а.в.) вафотларидан сўнг саҳобалар ва мусулмонлар ул зотга халифа қилиб Абу Бакр (р.а.)ни сайлашга қарор қилдилар. Пайғамбар (с.а.в.) вафотларидан кейин ҳазрати Абу Бакрнинг фикрларини машғул этган асосий нарса, муртад бўлган қабилаларга қарши қўшин тўплаш бўлди. Араб жазирасининг шарқида Мусайлиматул-каззоб пайдо бўлиб, Исломга жиддий хавф сола бошлади. Абу Бакр Сиддиқ (р.а.) Холид бин Валид бошчилигидаги бир жанговар қўшинни унга қарши юбордилар. Жанг ниҳоятда шиддатли бўлиб, унда мусулмонлардан 1200 киши, шу жумладан, Қуръонни ёд олган етмишга яқин мураттаб қорилар шаҳид бўлди. Бунинг хабари Мадинага етиб келганда, ҳазрати Умар бин Хаттоб қаттиқ ташвишланиб, ҳазрати Абу Бакрга мурожаат қилдилар:\n- Эй амирал—муъминин, бошқа жойлардаги жангларда ҳам кўплаб қорилар шаҳид бўлаверса, Қуръони карим йўқ бўлиб кетади деб, қўрқаман.\nУбайд бин Ас-Саббоқдан шундай ривоят бор: Зайд бин Собит (р.а.) айтадилар: „Халифа Абу Бакрга Ямома жангининг хабари келди, иттифоқо, Умар бин Хаттоб у кишининг ҳузурларида эдилар. Абу Бакр менга шундай дедилар: „Умар менинг олдимга келиб, Ямома жанги куни кўп қорилар шаҳид бўлдилар, бошқа жангларда ҳам қорилар шу ҳилда шаҳид бўлиб, Қуръондан кўп нарса зоеъ бўлмасайди деб, қўрқаман. Шунинг учун Қуръонни жамъ қилишга буйруқ беришингиз керак деб, ўйлайман, деяпти. Мен Умарга Расулуллоҳ(с.а.в.) қилмаган нарсани биз қандай қиламиз, десам, Умар Аллоҳга қасамки, шундай қилсангиз яхши бўлади, деяпти. То Аллоҳ шу нарса хусусида менга илҳом бериб, Умарнинг фикрига қўшилмагунимча, у ўз сўзини такрорлашдан тўхтамади — дедилар».\nЗайд ҳикояларини давом эттириб айтадилар: „Абу Бакр Сиддиқ менга: „Сен ақлли, ёш йигитсан, Расулуллоҳ (с.а.в.)нинг ҳузурларида ваҳйни ёзувчи эдинг, энди Қуръони Каримни чуқур ўрганиб, уни жамъ қилгин»,— деб, амр қилдилар. Аллоҳга қасамки, агар тоғни кўтаришга буюр-ганларида ҳам бунчалик оғир туюлмас эди. Уларга: „Расу-луллоҳ (с.а.в.) қилмаган ишни қандай қиласизлар»,— де-дим. „Шундай қилсак, яхши бўлади»,—дедилар, Абу Бакр. То Аллоҳ худди Абу Бакр ва Умар разияллоҳу анҳумога берганидик, менга ҳам илҳом бермагунича, у киши ўз сўзларини такрорлашдан тўхтамадилар. Шундай қилиб, Қуръонни ёд олган кишилардан, хурмо япроқларидан ва япалоқ тош тахтачалардан бирма-бир йиғиб, Аллоҳнинг каломини саҳифаларда жамъ қилдим. Ана шу саҳифалар Абу Бакрнинг вафотларигача у зотнинг қўлларида, сўнг ҳазрати Умарнинг қўлларида эди. Кейинчалик эса Умарнинг қизлари — Ҳафса онамизда сақланди».\nЮқоридаги ҳадисни Имом Бухорий „Китобут-тафсир»-нинг „Қуръонни жамъ қилиш боби»да ривоят қилганлар. („Фазоилул-Куръон», 15-бет., „Ал-Итқон», 1-жилд, 21-бет.)\nХулосаи калом, улар Қурьони Каримни сақлашда, фақат биргина йўл тутмасдан, балки, бу улуғ вазифани мукаммал адо этиш учун парча-парча ёзувларни битта китобга жамлаш лозимлигига ҳам қаноат ҳосил қилдилар. Буни бажаришда улар қуйидагича йўл тутдилар: тош тахтачалар, тери ва бошқа нарсаларга Расулуллоҳдан ёзилган ҳар бир парча тўпланди. Саҳобалар ёзиб олган битиклар ҳам олиб келинди. Буларнинг тўғрилигини аниқлаш учун Қуръони Каримни тўлиқ ёд олган саҳобалар кўригидан ўтказиш лозим деб топилди. Мана шу уч манбаънинг бир хил далолатига биноан ёзилган ва ўқилган парчаларда ҳеч қандай хато йўқлиги исбот қилингач, Қуръондан ҳар бир лафз ёзилар эди.\nИбни Абу Довуд айтадилар: „Ҳазрати Абу Бакр Қуръони Каримни жамъ қилишга бошлаганларида Умар билан Зайдга: „Масжиднинг эшиги олдида ўлтиринглар, кимки Қуръондан икки киши гувоҳлигида бирон нарса олиб келса, уни ёзиб олинглар»,— деб буюрдилар. Ҳазрати Умар кимнинг қулида Қуръондан бирон-бир нарса бўлса, олиб келишликни эълон қилдилар. Одамлар ўзларида мавжуд бўлган, ҳар хил нарсаларга ёзилган Қуръон оятлари ва сураларини олиб кела бошладилар. Агар икки гувоҳи бўлмаса, улардан ҳеч нарса қабул қилинмас эди.\nИмом Бухорий: „Яъни, ўша ёзув Расулуллоҳнинг ўзларидан эшитиб ёзилганлигига икки киши гувоҳлик беришликлари керак эди», — дейдилар.\nАз-Зуҳайрий раҳимаҳуллоҳ айтадилар: „Бундан мақсад фақат, ёд олишнинг ўзигагина эътибор қилмасдан, балки, ёдланган ва ёзилган икки манбаъга эътимод қилиш эди. Ваҳоланки, Қуръонни ёд олганлар кўп эди. Зайд бин Собитнинг ўзлари ҳам Қуръонни тўла ёд олган эдилар».\nАс-Саховий айтадидар: „Мақсад, ёзиладиган нарса Қуръоннинг нозил бўлиш тартибига мос эканлигини ўша икки гувоҳ томонидан исбот қилиш эди».\nАс-Суютий эса: „Мақсад шу нарса Пайғамбарнинг вафот йилларида қилган хатмларига мувофиқ эканлигини исботлашдадур»,- дейдилар.\nМана шу тариқа, мураттаб қориларнинг қироатларига ва Расулуллоҳ ҳузурларида ваҳй нозил бўлиш пайтида ёзилгайлиги исботланган нарсаларга асосан Қуръонни саҳифаларда жамъ қилиш ниҳоясига етди. Бу улуғ иш Абу Бакр Сиддиқ замонларида, ул зотнинг ва Умар бин Хаттоб разияллоҳу анҳумонинг раҳбарликларида амалга ошди. Абу Бакрнинг бу хизматлари ўз даврларида қилинган ишларнинг энг улуғларидан бири бўлди.\nАбдухайр айтадилар: „Ҳазрати Алининг: Қуръони карим хизмати борасида энг улуғ савобга эга булган киши Абу Бакрдир, унга Аллоҳнинг раҳмати ёғилсин, — деганларини эшитдим»,\nАбу Бакр Сиддиқ Қуръонни жамъ қилган биринчи кишидир. Бу иш ҳазрати Расулуллоҳ(с.а.в.) нинг вафотларидан олти ой кейин, Ямома жангида ҳофизи Каломуллоҳ саҳобаларнинг шаҳид бўлганларидан сўнг, ҳижратнинг 12-санасида бошланиб, тақрибан бир йил давом этди. Бу ишга бош-қош бўлиш Қуръони каримни тўла ёд олган ва уни тўлиқ билганларнинг энг машҳури, ваҳйларни ёзиб олишда доимо ҳозир, ҳамда Расулуллоҳнинг охирги хатмларининг гувоҳи бўлган Зайд бин Собитга топширилди. Бу вазифа-ни у зот аъло даражада, 23 ёшларида бажардилар. Усмон мусҳафи ёзилган пайтда эса, у киши 35 ёшда эдилар.


Китоб туманида "Анор" агротуристик фестивали бўлиб ўтди — Ishonch Gazetasi\nКитоб туманида “Анор” агротуристик фестивали бўлиб ўтди\n26-30 сентябрь кунлари Китоб туманининг Варганза қишлоғида биринчи халқаро “Анор” агротуристик фестивали бўлиб ўтди, деб хабар бермоқда “Қашқадарё” газетаси .\nХабарда қайд этилишича, тадбир Президентнинг “Қашқадарё вилоятининг туризм салоҳиятидан самарали фойдаланиш чора-тадбирлари тўғрисида”ги қарори ижросини таъминлаш, бу орқали бой маданий мерос ва тарихий анъаналарни сақлаш, боғдорчилик фаолияти билан шуғулланувчи аҳоли вакилларини қўллаб-қувватлаш, ҳудудда агротуризмни ривожлантириш мақсадида ташкил этилди.\nФестиваль иштирокчилари Қашқадарё халқаро инвестиция форумида қатнашишди. Шунингдек, ОАВ ходимлари ва хорижий меҳмонлар учун Шаҳрисабзнинг диққатга сазовор жойларига саёҳат уюштирилди.\nАҳамиятли воқеалардан бири Шаҳрисабзнинг Коба тарихий қадамжосида Италиянинг Казерта шаҳри мери ва вилоят ҳокими ўртасида туризм соҳасидаги ҳамкорлик меморандумининг имзоланиши бўлди.\n– Ушбу тадбирни бекаму кўст ўтказиш мақсадида катта тайёргарлик кўрилди, – дейди Туризмни ривожлантириш давлат қўмитаси вилоят ҳудудий бошқармаси бошлиғи Отабек Олимжонов. – Қишлоқлар тарихи, анъаналари ва урф-одатлари ҳақида батафсил маълумотларга эга бўлган гид-экскурсоводлар тайёрланди. Шу билан бирга, мазкур ҳудуддаги анорчиликка ихтисослашган деҳқон ва фермер хўжаликларида дала шийпонлари ва дегустация (мева ва шарбатларни татиб кўриш) хоналари ташкил қилинди. Бунга уйғун равишда Варганза анори, уни етиштириш ва сақлаш технологияси, фойдали хусусиятлари ва жаҳон бозоридаги нуфузи ҳақида қизиқарли фото ва видео материаллар тайёрланиб, иштирокчиларга етказилди.\nҚайд этиш лозим, Варганза қишлоғига Ўзбекистондаги илк агротуризм қишлоғи мақоми берилиб, йиғин раиси Зиёдулла Мирзаевга рамзий калит топширилди.\nХалқаро анор фестивалида ўзига хос аукцион савдоси ҳам ташкил этилди. Дастурга кўра, чет эллик меҳмонлар иштирокида анорзорга уюштирилган саёҳат давомида анор дарахтларидан энг катта мева танлаб олиниб, аукционда сотилди. Варганзанинг бир дона анорини харидор 50 долларга сотиб олди ва ушбу пул Варганзада навбатдаги дунёга келадиган биринчи чақалоққа бериладиган бўлди.\nАнор кесиш мусобақасида иштирок этган италиялик меҳмон Барбара Парелло ғолиб бўлиб, махсус совғани қўлга киритди.\nШунингдек, “Анор” фестивали доирасида миллий урф-одатлар, либослар кўргазмаси, вилоят фольклор жамоалари иштирокида қисқа метражли фильмлар намойиши, ёш рассомлар ва суратчилар танлови каби тадбирлар ҳам бўлиб ўтди.\n– Марказий Осиё юраги ҳисобланган Ўзбекистон ҳақида интернет орқали маълумотга эга бўлсам-да, аммо бу ерга келишни кўпдан буён ният қилардим, – дейди Казерта шаҳри ҳокими маслаҳатчиси Жанлука Ианнуччи. – Таассуротларим чексиз. Варганза қишлоғининг анорлари, гўзал табиати ва одамларнинг меҳрибонлиги унутилмас хотирага айланди. Бу қишлоқда яшовчи ўзбек аёлларининг тандирда нон ёпишига гувоҳ бўлиб, очиғи лол қолдим. Таъми ҳам мазали экан. Шаҳрисабз ва Китоб туманларида кўрган, эшитганларимни албатта италияликларга сўзлаб бераман. Ўзбекистонга тез-тез келишни дилимга тугиб қўйдим.\nФестиваль доирасида Китоб кенглик обсерваториясига саёҳат, Яккабоғда кўпкари, кураш мусобақалари ҳам ташкил этилди, – дейилади хабарда.\nТУҒИЛДИ-Ю ШУ ОН БЎҒИЛДИ


Сноуден: Буюк Британия махсус хизмати кузатув ўтказиш мақсадида смартфонларни бузиб кириши мумкин\n09:06 / 06.10.2015\nБуюк Британиянинг Ҳукумат алоқа маркази (ҲАМ) назорат ўтказиш мақсадида смартфонларни ўз эгаларига билдирмай бузиб кира олади. Бу ҳақда оммавий ахборот воситалари журналистларига берган интервьюси пайтида АҚШнинг собиқ махсус хизмат ходими Эдвард Сноуден айтиб ўтган.\nУнинг сўзларига кўра ҲАМ шифрланган матндан иборат хабарнома жўнатиб, телефонни мустақил ишлатиш имконига эга бўлади. Ҳатто сўзлашувларни эшитиши ва видеоларни кузатиши мумкин. Сноуден шуни алоҳида таъкидладики, ҲАМ ва АҚШнинг миллий хавфсизлик агентлиги (МХА) бу ишга катта пул сарфлаган. Шунинг учун улар “смартфонларни бемалол бузиб кириб, уларнинг қувватидан фойдаланиши, сўзлашувларни эшитиши, атрофингизда нималар бўлаётганини билишлари, ҳатто телефон аппарати ўчиқ бўлада уни масофадан туриб ёқиб, ўз кузатувларини давом эттиришлари мумкин”.\nҲАМ телефон аппаратига кириш имконига эга бўлгач, у “сиз кимга қўнғироқ қиляпсиз, қандай хабарнома ёзяпсиз, қандай сайтларга киряпсиз, қаерда ўтирибсиз, қайси Wi-Fi нуқталарида уланяпсиз — ҳаммасинидан бохабар бўлиб туришади. Улар кўп нарсага қодир. Ҳатто сизни суратга олишга ҳам”, - деди у.\nСноуден ҲАМни МХАнинг издоши деб атади. "Улар (МХА) керакли технологиялар билан таъминлайди ва вазифа қўяди. ҲАМ эса уни бажаради”, - деб таъкидлаган Сноуден.


ЗИДДИЯТЛАР ВА УЛАРНИНГ ЖАМИЯТДАГИ ЎРНИ — Nargis.uz\nЗИДДИЯТЛАР ВА УЛАРНИНГ ЖАМИЯТДАГИ ЎРНИ\nАсосий тушунчалар: инсон, зиддият, гуруҳ, конструктив, деструктив, объек, предмет, манфаат, мақсад.\nИнсоният яралибдики, у ҳаётидаги турли-туман зиддиятлар қуршовида яшаб, курашиб келади. Зиддиятларнинг мавжудлиги бир томондан инсониятни курашга, ўзининг, жамиятнинг ҳаётини, давлат фаолиятини яхшилашга ундаса, иккинчи томонидан турли хил деструктив, вайронакор кучларнинг фаоллашувига ҳам олиб келади. Томонлар бир бирларининг тушунмаслиги, бирор бир муросага келмаслиги мазкур кучларни ҳаракатга келтиради. Ҳўш, зиддият нима? Нега у инсоният ҳаётида муҳим аҳамиятга эга? Оммавий ахборот воситалари зиддиятларнинг келиб чиқишига сабаб бўладими?\nЗиддият – бу мураккаб, кўп қиррали ва даражали ижтимоий-руҳий ҳолатдир. Зиддият тушунчаси аввало қадриятлар ҳамда маълум бир мақом, ҳокимият, заҳиралар учун кураш, рақиблар томонидан бир бирига моддий ва маънавий зарар етказиш, рақибни йўқ қилиш тушинилади. Зиддиятларда у ёки бу мавзулар. Қизиқиш ва манфаатлар орқали бирлашган индивидлар, ижтимоий гуруҳлар, миллий-этник жамоалар, давлатлар, бир гуруҳ мамлакатлар қатнашадилар. Шунингдек, шахснинг ички зиддиятларини ҳам мазкур фан ўрганади.\nЗиддиятлар турли сабабларга кўра юзага чиқади: маънавий, моддий, иқтисодий, сиёсий, диний келишмовчиликлар ва бошқалар. Зиддиятни чуқурроқ тушиниш учун албатта унинг келиб чиқиш сабабларини ўрганмоқ лозим. Масалан, икки эр-хотин ўртасидаги зиддиятларни оладиган бўлсак, аввало уларнинг оилавий ҳаётда турли маънавий ва моддий заҳирага эга бўлган оилаларда тарбияланганликлари, бир-бирини ҳурмат қилмаслиги, тушунмаслиги, эр хотинни, хотин эрни қўллаб-қувватламаслиги, оиладаги иқтисодий етишмовчилик ва ҳоказоларни сабаб қилиб олиш мумкин. Ишхонада раҳбар ва ходим ўртасидаги зиддиятлар аксарият ҳолатларда раҳбарнинг бошқарув илмига тўлиқ эга эмаслиги, соҳани билмаслиги, қўл остидаги ходимлар билан келиша олмаслиги, уларни тушунмаслиги ёки ўз гапини ўтказа олмаслиги ва ҳоказоларни олиш мумкин. Ҳар қандай зиддият асосида бирор томон маълум бир мақсадга эришиш йўлидаги ҳаракати ётади. Демак, зиддият -бу маълум манфаат ва мақсадларга эришиш йўлидаги ўзаро мулоқотнинг ўзига хос сифатидир. Ҳар қандай зиддият инсонлар ва индивиднинг руҳий ҳолатидаги қарама-қаршиликлар ҳосиласидир. Борлиқдаги ҳар бир предмет ва ҳодиса у ёки бу кўринишдаги қарама – қаршиликларга эга. Қарама – қарши хосса ва хислатларнинг ўзаро истисно этишлари асосида зиддият вужудга келади. Зиддият эса албатта бошқа ҳолатга, босқичга, сифатга ўтиш заруриятини туғдиради. Зиддиятнинг белгилари қандай намоён бўлади? Бу зиддият қатнашчилари томонидан қабул қилинган ҳолатнинг мавжуд бўлиши, зиддият объектининг баҳслилиги, қатнашчиларнинг ўз мақсадларига эришишлари учун зиддиятга киришишга тайёрликлари билан белгиланади. Узоқ йиллар давомида ташкилий зиддиятларга салбий ҳолат сифатида қараб, зиддиятларсиз ташкилот, зиддиятсиз жамоа ташкил этишга ҳаракат қилиб келинди. Аммо бугунга келиб ҳаёт ҳар қандай кўринишда зиддиятсиз бўлмаслиги исботланди. Гуруҳ, жамоа, давлатни самарали бошқариш зиддиятларни мавжудлигида намоён бўлиб, у камчиликларни юзага олиб чиқишда қўл келади. Бундай ҳолатда зиддият конструктив, яратувчанлик характерга эга бўлади ва тўғри қарор қабул қилишга омил бўлиб хизмат қилади. Аммо бунда зиддиятли ҳолат томонлари, яъни оппонентлар ўз фикрларига эга бўлган ҳолда ахлоқий меъёрлардан четга чиқмаган ҳолда бир қарорга келиши лозим. Дисфункционал (вайронакор) зиддиятлар шахсий қониқишнинг пасайиши, гуруҳдаги ҳамкорликнинг йўқолишига олиб келади. Зиддиятнинг бундай тури бир томон фақатгина ўз фикрини маъқуллаши, муроса қилишга ва келишишга хоҳишининг йўқлигидан, иккинчи томонни ҳақоратлаш, унинг фикрини инобатга олмаслик, ўз устунлигини кўрсатишга интилишдан келиб чиқади.\nЗиддиятнинг объекти бўлиб манфаатлар тўқнашуви юзага келадиган қадрият хизмат қилади. Унинг объекти бўлсагина зиддият юзага келади. Бундай объектлар ҳақиқий, потенциал, ёлғон ва ҳаёлий ҳам бўлиши мумкин.\nЗиддиятнинг предмети бўлиб ўзаро алоқага кирган томонларнинг рақобат орқали ҳал қилмоқчи бўлган қарама-қаршиликлари хизмат қилади.\nЗиддиятларнинг ижобий ва салбий кўринишларини шахс, жамоа ва давлатнинг фаолиятига таъсирини қуйидаги жадвалларда кўриш мумкин.\nЗиддиятларнинг ижобий ва салбий кўринишларининг ўзаро таъсири\nШахс фаолиятида ички зиддиятлар мавжуд бўлган ҳолатда унинг вазиятга мослашиши, феъл-атвори ва мижозидан келиб чиққан ҳолдаги ҳаётига таъсири\nҲаётини ижобий томонга ўзгартиришга интилади Бунинг учун бошқалар билан зиддиятга киришади\nМақбул қарор қабул қилишга ёрдам беради Қарорларнинг кўплиги аксарият ҳолатларда тўғри йўлдан адаштиради\nЯнгиликка рағбат уйғотади Ҳиссий зўриқишнинг келиб чиқиши\nЖамоа ҳаётига таъсири\nЗиддиятга киришган томонлар ўртасидаги вазиятнинг юмшашига олиб келади\nЗиддиятли ҳолатларда қатнашишда моддий сарф ва ҳиссий зўриқишнинг пайдо бўлиши\nОппонентлар тўғрисида янги ахбортга эга бўлиш\nКадрлар алмашинувининг юзага келиши, ходимларнинг ишдан бўшаш ҳолатининг кучайиши\nТашқи рақибларга қарши курашишда жамоанинг бирлашуви Интизомнинг бўшашиши, жамоада ижтимоий-руҳий муҳитнинг ёмонлашуви\nГуруҳда ўзгаришлар ва ривожланишга рағбат уйғониши\nИшга салбий таъсир кўрсатиш даражасида жараёнга берилиш\nХодимларда бўйсиниш синдромининг йўқолиши\nЗиддият бартараф этилгач, ҳамкорликнинг сусайиши. Ходимларнинг бир бирига нисбатан ишончининг камайиши\nЯнги технологияларни иш жараёнига киритиш, янги ғояларни илгари суришга рағбатнинг уйғониши\nИшдаги муносабатларнинг тикланишидаги қийинчиликларнинг вужудга келиши\nДавлатларо муносабатларга таъсири\nЭски ижтимоий – иқтисодий структуралар, ҳаётдан орқада қолган мафкурага асосланган сиёсат билан янги ижтимоий манфаатлар ўртасида келиб чиққан қарама – қаршиликлар ва номувофиқликларни бартараф этишга ундайди Мамлакатлар ўртасида ҳарбий ҳаракатларни келиб чиқишига олиб келиши мумкин\nМавжуд глобал хавфларга қарши курашишда бирлашишга ҳаракат кучаяди Ядровий уруш хавфини мавжудлиги, демографик ўсиш, экологик номувофиқликнинг кескинлашиши, турли минтақаларда ижтимоий ва фан – техника тараққиётининг нотекис бориши глобал зиддиятларни туғдириб туради\nБитта ҳудудда жойлашган давлатларнинг ўзаро ҳамкорлигининг кучайишига олиб келади (Европа Иттифоқининг ташкил бўлиши) Бирлашган мамлакатлар ўртасида иқтисодий ривожланишнинг турли хиллиги натижасида ички зиддиятлар келиб чиқади (Греция, ГФР)\nЗиддиятларни таснифлашда уларнинг албатта ўзига хослигини инобатга олиш зарур. Шу нуқтаи назардан:\n1) шахснинг ички қарама-қаршиликари ва кураши;\n3) шахс ва гуруҳ ўртасидаги;\n5) давлатлараро (ёки давлат коалициялари ўртасидаги) зиддиятларга бўлиш мумкин.\nШахсдаги ички қарама-қаршилик унинг асабийлашиши, ўз ҳаётий фаолиятидан қониқмаслиги бир қарорга кела олмаслигидан натижасида пайдо бўлади. Масалан, Зигмунд Фрейднинг психоанализ назариясига кўра, ички зиддият “Мен” ва “Ўзига юқори баҳо бериш” дан келиб чиқади. Мазкур зиддиятлар руҳий асосга эга бўлиб, манфаатлар, қадриятлар, шахснинг ўзига паст ёки жуда юқори баҳо беришидан келиб чиқади. Улар конструктив ва деструктив характерга эга бўлиб, шахснинг руҳий ва жисмоний ҳолатига салбий таъсир кўрсатиши мумкин. Масалан, олий ўқув юртининг талабаси ўзидаги мавжуд билимга кўра, аллақачон етук мутахассис сифатида бирор бир ташкилот ёки корхонада ишлаши, ёхуд докторантурада ўқиши лозимлигини ҳис қилади. Аммо ҳали олий ўқув юртини битирмаганлиги ва қўлида дипломи бўлмаганлиги сабабли у ич-ичидан сиқилади, талаба бўлиб ўзининг даражасига тенг келадиган яхшироқ иш излашга интилади. Ёки инсон ўзи яшаётган жамият ривожидан қониқмайди. Бошқа, ривожланган давлатга кўчиб кетгиси келади, аммо унинг моддий аҳволи бунга йўл қўймайди. Натижада унда юзага келадиган ички зиддият, уни турли йўлларга бошлайди (яхши иш топишга интилиш, ўз устида ишлаш, яқинлари билан пул устида жанжаллашиш, қарз олиш ва ҳоказо)\nШахслараро зиддият. Бу иккита шахс ўртасидаги зиддият бўлиб, ҳаётда турли сабабларга кўра тез-тез учраб туради. Бунга мисол қилиб, йигитлар ўртасида бир қизнинг муҳаббати учун кураш (ёки аксинча), раҳбар ва ходим ўртасидаги келишмовчилик, қўшнилар ўртасидаги зиддият, жамоат транспорти йўловчилари ўртасидаги тушунмовчилик ва ҳоказоларни кўрсатиш мумкин. Бундай зиддиятлар жамиятнинг ҳар бир жабҳасида содир бўлиши мумкин: иқтисодий, ижтимоий, сиёсий, маънавий ва бошқалар. Шахслараро зиддиятларда инсонларнинг шахсий сифатлари, уларнинг ақлий салоҳияти, тарбиялилиги муҳим аҳамият касб этади.\nШахс ва гуруҳ ўртасидаги зиддият.\nГуруҳлар ўз ичига бир қанча муносабатларни мужассам этади ва албатта унда расмий ва норасмий етакчи бўлади. Шу сабабли гуруҳ ичида зиддиятга бориш хавфи кучаяди.\nШахс ва гуруҳ ўртасидаги зиддият конструктив ва детруктив бўлиши мумкин. Биринчи ҳолатда шахс ва гуруҳ ўртасидаги муносабатларни мустаҳкамлашга хизмат қилса, гуруҳ ўртасидаги тарқоқликка олиб келади.\nМазкур зиддият турли хил гуруҳлар манфаатларининг тўқнашуви натижасида юзага келади. Аксарият ҳолатда бундай зиддиятлар ижтимоий гуруҳлар ичида юз беради. Масалан, мактабдаги синфлар ўртасида, талабаларнинг гуруҳлари, ишлаб чиқариш бригадалари, ОТМ кафедралари, сиёсий партиялар, этник жамоалар, диний ташкилотлар орасида. Ижтимоий зиддиятлар хусусида К.Маркс ва унинг издошлари тадқиқ этиб, уларнинг фикрича, зиддият асосида иқтисодий, ижтимоий, маданий, ирқий ва бошқа зиддиятлар ётиши мумкин.\nСтатистик маълумотларга кўра, дунёдаги асосий зиддиятлар гуруҳлараро характерга эга. Буларга асосан этник, ирқий, диний ва маданий белгилар асосида юзага келадиган зиддиятлар киради. Кўп ҳолатларда зидиятлар этник гуруҳларнинг элементар эҳтиёжларини қондирмаслик, яъни уларнинг мақоми, маданий ўзига хослиги, фикр, сўз, дин эркинлигини берилмаслиги натижасида келиб чиқади.\nБундай зиддиятлар асосан алоҳида давлатлар ва коалициялар ўртасидаги келишмовчиликлар оқибатида юзага келиши кузатилади. Уларнинг сабаблари турлича яъни, иқтисодий, сиёсий, ғоявий, ҳудудий ва бошқалар бўлиши мумкин. Албатта давлатлараро зиддиятлар асосида биринчи галда мамлакатлар манфаатларнинг бир бирига зидлиги ётади. Бундай зиддиятларнинг энг хавфли томони – харбий ҳаракатлар бошланган тақдирда одамларни оммавий равишда қирилишидир. Давлатлараро зиддиятларни мувофиқлаштириш ва жаҳонда тинчликни сақлашда Бирлашган Миллатлар Ташкилотининг тинчликпарвар фаолияти муҳим роль ўйнайди.Унинг асосий вазифаларидан бири сайёранинг хавфли нуқталарида тинч аҳолтини ўлимдан ва турли хавфлардан сақлашдир.\nАйтиш жоизки, юқорида санаб ўтилган барча зиддиятларнинг турлари бир-бирлари билан доимо алоқада бўлиб, ўзаро таъсир этиш кучига эга. Масалан халқаро зиддиятлар кўп ҳолатларда давлатнинг ички зиддиятлари, давлат эса гуруҳлар ўртасидаги зиддиятга, гуруҳлар шахс ва гуруҳ ўртасидаги зиддиятга таъсир ўтказади.\nЗиддиятларнинг бошқа турлари\nАлбатта юқорида келтирилган зиддиятлар таснифи тўлиқ эмас. Бугунги кунда уларни бир қанча белгиларга қараб бўлиш мумкин.\nОдамларнинг ҳаётий фаолиятига қараб:\nмеҳнат жамоалари ва турлари бўйича;\nўқув-педагогик ва ҳоказо.\nЗиддиятлар келиб чиқадиган объектларнинг характерига қараб:\nмақомли – ролли;\nғоявий ва бошқалар.\n3. Таъсир кўрсатиш ва вазифаларнинг тақсимланиши бўйича:\n«вертикал» зиддиятлар (раҳбар — ходим, юқори турган ташкилот — қуйи ташкилот);\n«горизонтал» зиддиятлар (бир хил мақомдаги раҳбарлар ўртасида, ҳамкасблар ўртасида).\nМоҳиятининг фарқланиши бўйича:\nконструктив ва деструктив;\nқисқа ва узоқ;\nреалистик ва нореалистик;\nлокал, ҳудудий ва халқаро.\nФалсафий нуқтаи назардан зиддиятнинг маълум шаклда намоён бўлиши миқёси ҳамда тарқалиш кенглигига қараб, унинг умумий ва жузъий кўринишларини белгилаш мумкин. Умумий зиддиятга барча соҳаларда, предмет ва ходисаларда вужудга келадиган ва мавжуд бўлган зиддиятлар киради. Масалан, оқ ва қора, ёмон ва яхши, эзгулик ва жоҳиллик, уруш ва тинчлик ва ҳоказо. Жузъий зиддиятлар табиатда, жамиятда ва инсон фаолиятида ўзига хос хусусиятларга эга бўлган қарама-қаршиликлардир. Масалан, табиатда – жисм ва майдон, тортилиш ва итарилиш, ассоциация (уюшиши) ва диссоциация (ажралиш, тарқалиш) бўлса, жамиятда – зиддиятли мулкчилик муносабатлари, шахсий, гуруҳ ва ижтимоий манфаатлар ўртасидаги тафовут ва қарама – қаршиликлар, билиш соҳасида – амалиёт ва назария, ҳиссий ва мантиқий билиш ўртасидаги зиддиятлардир. Зиддиятларнинг турларига назар ташлар эканмиз, уларни предметнинг мавжуд бўлиши ва тараққиётни белгилайдиган зиддиятлар тоифасига бўлиш мумкин. Ички ва ташқи зиддиятлар. Ҳар қандай предметнинг ҳаракати ва ўзгаришида бирламчи ролни ички зиддиятлар ўйнайди. Ички зиддиятлар предметларнинг ўзларида вужудга келган қарама – қарши хоссаларнинг ўзаро таъсирини билдиради. Атомларда ядро билан электронлар, организмлардан ирсият билан ўзгарувчанлик, жамиятда бозор иқтисодиётининг ижобий ва салбий томонлари ўртасидаги қарама – қаршини ички зиддиятлар туркумига киради. Ташқи муҳитнинг предметга кўрсатган таъсири ҳам маълум қарама – қаршиликларни юзага келтиради. Ташқи зиддият предметнинг уни ўраб турган муҳит билан, муҳитдаги бошқа предметлар билан қарама – қарши муносабатда бўлишини билдиради. Бу хилдаги зиддият предметнинг ривожланиш учун янги имкониятлар яратиш ёки аксинча, юксалишига тўсқинлик қилиши мумкин. Буни ҳисобга олиш назарий ва амалий аҳамиятга эгадир. Инсон ва ижтимоий уюшмаларга нисбатан ташқи зиддият ролини ўйнаган табиат билан жамият ўртасидаги қарама қаршиликларнинг таъсирини бугунги кунда техноген ва экологик ҳалокатларда кўриш мумкин. Мураккаб объектларда бир вақтнинг ўзида бир қанча зиддиятлар мавжуд бўлиши мумкин. Шу муносабат билан асосий ва асосий бўлмаган зиддиятларни фарқлаш лозим.\nДемак, асосий зиддият — объектнинг ҳаракати ва тараққиётида етакчи ролни ўйнайди, вужудга келишидан бошлаб бошқа объектга айлангунча амал қилади. Физик объектларда тўлқинли ва корпускуляр хоссалар ўртасидаги қарама – қаршиликлар асосий зиддият сифатида микрозаррачаларнинг табиатни белгилайдилар. Ирсият билан ўзгарувчанлик ўртасидаги зиддият биологик популяциянинг тараққиётини белгилайдиган асосий зиддиятдир. Асосий бўлмаган зиддият — ташқи ва ички омилларнинг ўзаро алоқадорлигидан, хилма – хил кучларнинг таъсиридан келиб чиққан ва иккинчи даражали ролни ўйнайдиган қарама – қаршиликни билдиради. Экилган ўсимликка нисбатан об-ҳавонинг ноқулай келиши, демографик ўзгаришларнинг иқтисодий тараққиётга салбий таъсир кўрсатиши асосий бўлмаган зиддиятлар қаторига киради.\nЮқорида изоҳланган зиддиятлар доимо ўзаро алоқадор бўлиб, ижтимоий субъектларнинг бир бири билан муносабага киришиши орқали намоён бўлади. Зиддиятнинг келиб чиқиши учун онг зарур, шу сабабли ноорганик дунёда юз бераётган ҳаётий кўринишларни тўлақонли зиддиятлар қаторига киритиш нотўғридир. Масалан, фасллар алмашинуви, сувнинг тошни емириши, иссиқда мқор ёки музнинг эриши ва ҳоказо. Шунингдек, бундай зиддиятларга ҳайвонларнинг яшаш учун курашини ҳам киритиб бўлмайди. Зеро, бу яшаб қолиш мақсадида ўз организмининг ҳаётий даражасини ушлаб туришдир. Демак, зиддиятлар асосини аввало манфаатлар ва мақсалар қарама-қаршилиги ташкил этади.\nҲўш, турли хил мусобақалар зиддият турига кирадими? Албатта йўқ. Чунки мусобақа олдиндан белгиланган қоидаларга, келишувга асосан олиб борилади, зиддиятнинг ривожи ва унинг якуний хулосаларини эса олдиндан башорат қилиб бўлмайди.\n Анцупов А.Я., Шипилов А.И. Конфликтология: Учебник для вузов. — М.: ЮНИТИ, 2000. — 11 с.\n Қўшоқов С. Диалектика ва билиш назарияси. http://uz.denemetr.com/docs/769/index-314213-1.html?page=7\n Лукин, Ю.Ф. Конфликтология : управление конфликтами : Management of the conflicts : учебник для вузов / Ю.Ф. Лукин. — М. : Академический Проект Гаудеамус, 2007. — 19 с.\n The Context of Social Psychology // Ed. by J. Israel, H. Tajfel. – London, 1972. P.6.\n Лукин, Ю.Ф. Конфликтология : управление конфликтами : Management of the conflicts : учебник для вузов / Ю.Ф. Лукин. — М. : Академический Проект Гаудеамус, 2007. — 21 с.\n Челдышова Н.Б., Шпаргалка по социальной психологии. http://www.koob.ru/cheldyshova/cheat_sheet_s_p\nАввалгиси: ЁШ РАССОМЛАР ТЕРРОРИЗМ ВА ЭКСТРЕМИЗМГА ҚАРШИ\nНавбатдаги:Европа комиссиясининг ривожланиш соҳасидаги машҳур журналистика учун Лоренцо Натали Медиа мукофоти


“Golden lift” – арзон, мустаҳкам ва замонавий лифтлар танлови\n19:00 / 05.05.2020\nФото: Golden lift\nРеспубликамизда йирик турар-жой иншоотлари, меҳмонхоналар, иморатлар қурилишини бошлаётган компаниялар, корхоналар диққатига! Сизга мустаҳкам, сифатли ва арзон лифтлар керакми? Юртимизда “Golden lift” МЧЖ томонидан ишлаб чиқарилаётган замонавий лифтлар бу борада муносиб танлов бўла олади.\n“Golden lift” — Ўзбекистонда жаҳон технологиялари асосида энг сифатли ва ишончли лифтларни ишлаб чиқарувчи компания бўлиб, мижозлар ҳамда ҳамкорлар учун сара маҳсулотларни етказиб бермоқда. “Golden lift” компанияси Хитой билан ҳамкорликдаги қўшма корхона ҳисобланади. Компания заводи Навоий вилояти эркин иқтисодий зонасида жойлашган бўлиб,у ерда ишлаб чиқарилган маҳсулотлар ҳар йили Республика бўйлаб қурилаётган кўплаб меҳмонхоналар, давлат идоралари, касалхоналар, хусусий муассасаларни сифатли лифтлар билан таъминлаб бермоқда.\n“Golden lift” МЧЖ қўшма корхонаси сифат ва қулайлик талабларига жавоб берувчи янги лифт моделларини ишлаб чиқармоқда. Сиз ўз лойиҳангиз, хоҳишингизга мос равишда керакли лифтларга буюртма беришингиз мумкин.\nЗавод Тошкент шаҳри ва Навоий вилоятидаги турар-жой мажмуалари учун лифт етказиб берувчи асосий корхона ҳисобланади. “Golden lift” технологиялари яна катта қурилиш объектларида фойдаланиш учун ҳам мўлжалланган. Завод айнан Навоий вилояти эркин иқтисодий зонасида жойлашгани сабабли турли афзалликларга эга бўлиб, компания лифтлари нархи арзонлиги билан бошқалардан ажралиб туради.\nҲамкорлар учун йўловчи лифтлари, касалхона лифтлари, юк ташиш лифтлари, гараж лифтлар, экскалаторлар, пўлат эшикларнинг кенг турдаги ассортиментлари таклиф этилади. Ҳозирда компания нафақат Ўзбекистон, балки Россия ҳамда МДҲ давлатларида ҳам кўплаб қурилиш соҳасининг етакчилари билан ҳамкорликда фаолият олиб бормоқда.\nЛифт ускуналари ҳар томонлама мустаҳкам ва чидамли бўлиб, дизайни билан ҳам сизни бефарқ қолдирмайди. Компания мутахассислари аввал бинонинг ўлчами, таъмири, қурилиш хусусиятларини ҳисобга олган ҳолда муносиб дизайнни яратишади. Лифтларни етказиб бериш ҳамда объектларга ўрнатиш ҳам компания томонидан амалга оширилади. Энг муҳими, сиз лифт сотиб олаётганда ҳужжатлар билан боғлиқ бош оғриқларга дуч келмайсиз. “Golden lift” мижозларни керакли ҳужжатлар билан ўзи таъминлаб беради.\nШунингдек, “Golden lift” МЧЖ ҚК мустаҳкам ва бежирим эшиклари ҳар қандай хонадон остонасига кўрк бағишлайди. Пўлат эшиклар энг сифатли хом-ашёлардан тайёрланади ва ўз манзилига етказиб берилади.\nМурожаат учун телефон: +998 98 2780886 | +998 97 3222201\n22:18 / 15.07.2020\nТермизда лифтда қамалиб қолган 6 яшар қизалоқ қутқариб олинди – ФВВ\n23:03 / 13.07.2020\nЛифтда ёлғиз кетган аёл 71 кишининг коронавирусга чалинишига сабабчи бўлди\n08:18 / 16.06.2020\nЛифтларни таъмирлаш ва янгилашга маблағлар бюджетдан ажратилади\n11:45 / 14.02.2020\nТошкент шаҳридаги 65 фоиз лифт ускуналари белгиланган эксплуатация муддатини ўтаб бўлган


Фармацевтика компаниялари учинчи босқич тажрибаларидан сўнг ўз вакциналарини тасдиқдан ўтказиш учун мурожаат қила бошладилар.\nИшлаб чиқариш қувватларининг аксарияти аллақачон сотиб олинган\nNature журналида чоп этилган мақолага кўра, тўртта компания 2021 йил охирига қадар дунёнинг учдан бир қисмига етадиган вакцинани ишлаб чиқариш имкониятига эга.\nАҚШдаги Duke глобал соғлиқни сақлаш инновациялар маркази маълумотларига кўра, қашшоқ мамлакатларда яшовчи инсонлар вакцинани 2023 ёки 2024 йилга қадар кутишлари мумкин.\nМаркази Лондонда жойлашган Airfinity таҳлил компанияси мутахассиси Расмус Беч Ҳансен компаниялар қисқа муддатда ишлаб чиқариш кўрсаткичларини камайтирганини эълон қилди.\nAstraZeneca, Pfizer ва Moderna 2021 йил охирига қадар 2,6дан 3,1 миллиард кишига, Россиядаги Гамалея эса 500 миллион кишига вакцина ишлаб чиқара олиши айтилмоқда.\nБугунги кунга қадар компаниялар томонидан эълон қилинган вакцина ишлаб чиқариш қувватларининг аксарияти аллақачон сотиб олинган. Масалан, Европа Иттифоқига аъзо 27 давлат ва беш бой мамлакат вакциналарнинг ярмини сотиб олиш бўйича шартнома тузишди. Ушбу мамлакатларда яшовчилар сони дунё аҳолисининг 13 фоизини ташкил қилади.\nТенгсизлик янада кўпроқ одамларнинг ўлимига сабаб бўлиши мумкин\nОлимларнинг таъкидлашича, агар вакциналар дунё бўйлаб шу тарзда тарқатилса, янада кўпроқ одам вафот этиши мумкин.\nAirfinity’нинг ҳисоб-китобларига кўра, учинчи босқич синовлари давом этаётган бошқа вакциналарни ҳам қўшиб ҳисоблаганда имзоланган вакцина шартномалари 7,4 миллиард дозага етади. Шунингдек, 2,9 миллиард доза учун музокаралар давом этмоқда.\nАксарият вакциналарда инсон икки дозага эҳтиёж туйиши туфайли қанча одам эмланишини ҳисоблаш учун ушбу рақамларни иккига бўлиш керак. Ушбу вакциналар ҳам қўшиб ҳисобланганда Европа Иттифоқи ва бешта бой мамлакат барча вакцинанинг ярми учун шартнома тузди.\nАҳоли жон бошига эмлаш шартномалари бўйича Канада ҳозирда дунёда етакчи. Ушбу мамлакат ҳар бир киши учун тўққиз дозага буюртма берган. Кейинги ўринларда эса Буюк Британия, Австралия, Чили, Европа Иттифоқи, Япония ва АҚШ жойлашган.\nТаъкидлаш жоизки, мазкур ҳолат вакциналарнинг барча мамлакатлар ўртасида тенг равишда тақсимланмаслигини кўрсатмоқда.\n«Вакциналар ҳақидаги янгиликлар барчага умид бермоқда. Аммо кўплаб давлатларнинг ҳали бирорта ҳам шартнома имзоламагани қўрқинчли ҳолдир», дейди Duke глобал соғлиқни сақлаш инновациялар маркази мутахассиси Андреа Тейлор.\nМаҳаллий ишлаб чиқариш шартномалари ҳам қайси мамлакатлар вакциналарни биринчи олишини аниқлаш нуқтайи назаридан муҳимдир.\nДунёнинг энг йирик вакцина ишлаб чиқарувчиси ҳисобланмиш Ҳиндистондаги Serum институти фармацевтика компаниялари учун ишлаб чиқариш қувватларини очиш ортидан 2 миллиарддан ортиқ дозада вакцина ваъда қилди.\nВакцина ишлаб чиқариш қувватига эга бўлмаган баъзи давлатлар, масалан, Перу ўз аҳолисида вакцина синовларини ўтказишга изн бериш орқали вакцина шартномаларини имзолади. Бундан кўриниб турибдики, кам ва ўрта даромадли мамлакатлар учун жуда оз миқдорда вакцина қолган. Ушбу мамлакатларнинг аксарияти Жаҳон соғлиқни сақлаш ташкилоти раҳбарлигида ташкил этилган Covax’дан бериладиган ёрдамга муҳтож.\nБугунги кунга қадар 700 миллион дозани сотиб олиш учун шартнома тузган Covax 2021 йил охирига қадар 2 миллиард дозада вакцина олишни режалаштирмоқда. Бу эса ушбу мамлакатлар аҳолисининг 20 фоизига етади, холос.\nБой мамлакатлар ўз аҳолисини эмлаб бўлгач, қўлидаги ортиб қолган вакциналарни Covax’га бериши мумкин.\n«Covax’нинг бундай ишлаши режалаштирилмаган эди, аммо оқим шу йўналишда кетяпти», дейди Duke глобал соғлиқни сақлаш ва инновациялар маркази мутахассиси Андреа Тейлор.\nВакциналарнинг нархи ҳам компанияга қараб фарқ қилади.\nAstraZeneca вакцинаси 3-4 долларга сотилиши мумкин, аммо бошқа компанияларда нарх анчагина баланд.\nAstraZeneca эпидемия давомида вакциналарни фойда кўзламаган ҳолда ишлаб чиқаришни ва камбағал мамлакатларга етказишни ваъда қилмоқда. Бироқ вакцина ишлаб чиқарувчи бошқа компаниялар бу борада лом-мим демаяпти.\nDuke глобал соғлиқни сақлаш ва инновациялар марказининг фикрига кўра, компанияларнинг вакцина ишлаб чиқариш қувватларини яхшилаш мумкин, аммо бу ҳам чекланган.\nDuke маълумотига кўра, ўртача даромадга эга бўлган Ҳиндистон каби мамлакатларда тадқиқот натижалари тасдиқланса, вакцина тақсимоти бўйича дунёдаги вазият ўзгариши мумкин.\nВакцина мамлакатлар ичида қандай тақсимланади?\nЖаҳон соғлиқни сақлаш ташкилоти коронавирусга қарши вакцинани биринчи навбатда Covid-19’га қарши курашишда муҳим рол ўйновчи одамларга беришни тавсия қилмоқда. Соғлиқни сақлаш соҳаси мутахассислари, фермерлар, энага ва қўриқчилар шулар жумласидандир.\nУшбу гуруҳдан сўнг эса сурункали касалликларга чалинган ва кекса ёшдаги кишиларни эмлаш, кейинги босқичда эса аҳолининг бошқа қатламларига мурожаат қилиш мақсадга мувофиқ экани айтилмоқда.


Ўзбекистон ва Россия қўшма комиссияси мажлиси 22 июнда бўлиб ўтади - 14.06.2021, Sputnik Ўзбекистон\nҚўшма комиссия учрашувида кутилаётган Шавкат Мирзиёев ва Владимир Путин учрашуви - бош мавзу бўлади. 14.06.2021, Sputnik Ўзбекистон\nТОШКЕНТ, 14 июн — Sputnik. Москвада 22 июн куни бош вазирлар даражасидаги Ўзбекистон ва Россия қўшма комиссияси мажлиси бўлиб ўтади. Бу ҳақида Россиянинг Ўзбекистондаги элчиси Олег Мальгинов маълум қилди.Дипломат хабар қилишига кўра, ушбу учрашувда муҳокама қилинадиган бош мавзулардан бири –кутилаётган Ўзбекистон ва Россия раҳбарлари учрашувига тайёргарлик масаласи бўлади. Эслатиб ўтамиз, дастлаб Шавкат Мирзиёев ва Владимир Путин учрашуви 2020 йилга мўлжалланган эди. Лекин коронавирус пандемияси туфайли ушбу учрашув санасини ўзгартиришга тўғри келди. Шавкат Мирзиёевнинг матбуот котиби Шерзод Асадов маълум қилишга кўра, олий даражадаги учрашув 2021 йилда бўлиб ўтади.\n11:00 14.06.2021 (янгиланди: 11:01 14.06.2021)\nҚўшма комиссия учрашувида кутилаётган Шавкат Мирзиёев ва Владимир Путин учрашуви - бош мавзу бўлади.\nТОШКЕНТ, 14 июн — Sputnik. Москвада 22 июн куни бош вазирлар даражасидаги Ўзбекистон ва Россия қўшма комиссияси мажлиси бўлиб ўтади. Бу ҳақида Россиянинг Ўзбекистондаги элчиси Олег Мальгинов маълум қилди.\nДипломат хабар қилишига кўра, ушбу учрашувда муҳокама қилинадиган бош мавзулардан бири –кутилаётган Ўзбекистон ва Россия раҳбарлари учрашувига тайёргарлик масаласи бўлади.\nЭслатиб ўтамиз, дастлаб Шавкат Мирзиёев ва Владимир Путин учрашуви 2020 йилга мўлжалланган эди. Лекин коронавирус пандемияси туфайли ушбу учрашув санасини ўзгартиришга тўғри келди. Шавкат Мирзиёевнинг матбуот котиби Шерзод Асадов маълум қилишга кўра, олий даражадаги учрашув 2021 йилда бўлиб ўтади.


Фарғона вилояти. Йиғилиш танқидий-таҳлилий руҳда ўтказилди – istemol.uz\nФарғона вилояти. Йиғилиш танқидий-таҳлилий руҳда ўтказилди\nЎзбекистон истеъмолчилар ҳуқуқларини ҳимоя қилиш жамиятлари федерацияси раҳбарияти “Халқ билан мулоқот ва инсон манфаатлари йили” Давлат дастури ижросини таъминлаш мақсадида, жойларда аҳоли (фуқаролар) билан тўғридан-тўғри, очиқ мулоқотлар ўрнатиш, сайёр чиқишларни ташкил этиш мақсадида, вилоятлар бўйлаб амалга ошираётган хизмат сафари доирасида, Фарғона вилоят ҳудудий бирлашмаси ва унинг туман (шаҳар) жамият раислари иштирокида йиғилиш ўтказилди.\nТанқидий-таҳлилий руҳда ўтган йиғилишда вилоят ҳудудий бирлашмаси ва унинг туман (шаҳар) жамиятлари олдида турган асосий вазифалар, йўл қўйилаётган камчилик ва муаммолар муҳокама этилди.\nЙиғилишда Ўзбекистон истеъмолчилар ҳуқуқларини ҳимоя қилиш жамиятлари федерацияси раиси Жаҳонгир Саримсоқов иштирок этди.\nPrevious Post:Наманган вилояти. Ўзаро ҳамкорлик масалалари муҳокама этилди\nNext Post:Фарғона вилояти. Мулоқотлар – инсон манфаатларига хизмат қилмоқда


Али разияллоҳу анҳу аср намозини ўқиб олиши учун қуёш тўхтатилганми?\nBy IxlosOrg on 11/06/2021 31 ТАРИХ ВА СИЙРАТ ТЎҚИМА РИВОЯТЛАР ФАТВОЛАР\nБир ривоятда келишича, Пайғамбар саллаллоҳу алайҳи ва саллам бир куни аср намозини ўқидилар. Али ибн Абу Толиб ўқимади. Сабаби, Пайғамбар саллаллоҳу алайҳи ва саллам унинг тиззасига бош қўйиб ухлаб қолган эдилар. Али намозга қўзғалиб, у зотни уйғотиб юборишни истамади. Кейин Расулуллоҳ саллаллоҳу алайҳи ва саллам Рабларига дуо қилиб, ботган қуёшни қайта чиқаришини сўрадилар. Токи Али ибн Абу Толиб аср намозини ўқиб олсин. Шу тўғрими?\nБу ҳақда ривоят қилинган ҳадис даражаси ўта заифдир. Ҳадиснинг заифлик сабаблари кўп бўлиб, энг муҳимлари иккитадир:\nБиринчи: бунга ўхшаш воқеа Юшаъ ибн Нун алайҳиссаломдан бошқа бирон кишига содир бўлмагани ҳақида саҳиҳ ҳадис келган. Абу Ҳурайра разияллоҳу анҳудан ривоят қилинган бу ҳадисда Расулуллоҳ саллаллоҳу алайҳи ва саллам бундай деганлар: “Пайғамбарлардан бири ғазот қилди… (Фатҳ қилмоқчи бўлган) шаҳарга аср намози вақтида ёки шунга яқин пайтда етиб келди. Қуёшга: “Эй қуёш, сен ҳам маъмурсан, мен ҳам маъмурман. (Яъни ҳар иккимизнинг ўзимизга яраша вазифамиз бор). Илоҳим, қуёшни ботишига йўл қўймай тур”, деди. Аллоҳ то у шаҳарни фатҳ этгунча қуёшни тутиб турди”.\nМазкур ҳадисни имом Бухорий (3124), Муслим (1747) ва Аҳмад (14/65) ривоят қилганлар. Аҳмад “Муснад”да қуйидагича матн билан келтирган: “Қуёш Байтул Мақдисни фатҳ этиш учун чиққан Юшаъ ибн Нундан бошқа ҳеч бир инсонга тўхтатиб қўйилмаган”. Ибн Касир: “Бу ривоят Бухорий шартига мувофиқдир”, дейди.\nСўнг Ибн Касир раҳимаҳуллоҳ буни изоҳлаб бундай дейди: “Бу ҳадис бундай воқеа Юшаъ ибн Нунга хос бўлганини ифодалайди ҳамда Али разияллоҳу анҳу аср намозини ўқиб олиши учун қуёш қайта чиққанлиги тўғрисидаги ривоят заиф эканини кўрсатади. У ҳадисда Пайғамбар саллаллоҳу алайҳи ва саллам Аллоҳдан қуёшни қайта чиқишини сўраб дуо қилганлари ва қуёш қайта чиққани айтилган. У ривоятни Али ибн Солиҳ ал-Мисрий саҳиҳ деган. Лекин бу ҳадис мункар бўлиб, саҳиҳ ҳадислар тўпланган китобларда ҳам, ҳасан ҳадислар битилган китобларда ҳам учрамайди. Бундай воқеа ростдан рўй берганида кўпчилик нақл қилган бўлар эди. Ҳолбуки, ишончли ёки ишончсизлиги номаълум бўлган аҳли байтга мансуб биргина аёл тарафидан ривоят қилинган. Валлоҳу аълам» (“Ал-бидоя ван-ниҳоя”, 1/376).\nШайх Албоний раҳимаҳуллоҳ айтади: “Юшаъ ибн Нун ҳақидаги ҳадис қуёш ундан бошқа ҳеч ким учун тўхтатилмагани ва бошқаларга ҳам шундай воқеа содир бўлган деган ривоятлар заиф эканинини кўрсатади».\nШайх бу масалани батафсил шарҳлагандан сўнг сўзининг охирида бундай дейди: “Қисқаси, қуёшнинг тўхталиши ёки (ботгандан кейин яна) қайтарилиши борасида фақат мана шу (яъни Юшаъ ибн Нун тўғрисидаги) ҳадис саҳиҳдир. Ундан бошқа барча ривоятлар заифдир» (“Ас-силсилат ас-саҳиҳа”, 202).\nИккинчи: бу ҳадис ишонарли саҳиҳ санад орқали ривоят қилинмаган. Балки фақат ҳолати номаълум ва танқид қилинган ровийлар тарафидан ривоят қилинган. Шунинг учун муҳаққиқ муҳаддислар мазкур ҳадисни заиф деб санаганлар.\nИбн Жавзий раҳимаҳуллоҳ айтади: “Бу шубҳасиз тўқима ҳадисдир. Ҳадис ровийларининг гапи музтариб (яъни бир жойдан чиқмаган)дир” (“Ал-мавзуот”, 1/356).\nЖурқоний раҳимаҳуллоҳ айтади: “Ҳадис мункар ва музтарибдир” (“Ал-аботил вал-манокийр”, 1/303).\nИбн Таймия раҳимаҳуллоҳ айтади: “Ҳадис илмини биладиган муҳаққиқ уламолар бу ҳадиснинг ёлғон ва тўқима эканини яхши билишади. Ҳадиснинг санадлари ичида ровийлари адолат ва забт (эшитган гапини аниқ эслаб қолиш) сифатига эга экани маълум бўлган биронта соғлом санад топилмайди. Санаднинг муттасиллиги (туташлиги) ҳам маълум эмас. Бу ҳадис ишонарли ва мўътабар ҳадис китобларида учрамайди. Уни на «саҳиҳ» аҳли, на «сунан» аҳли ва на «муснад» аҳли ривоят қилган. Билъакс, барчалари ушбу ҳадисни тарк этишга ва ундан юз ўгиришга иттифоқ қилишган. Қандай қилиб, агар чин бўлса, энг катта ва машҳур мўъжизалардан бири ҳисобланадиган бу даражадаги улкан воқеа содир бўлади-ю, уни на «саҳиҳ» аҳли ва на «муснад» аҳли ривоят қилади, на мусулмон уламолари ва ҳадис ҳофизларидан биронтаси нақл қилади ва на мўътабар ҳадис китобларидан биронтасида учрайди?!” (“Минҳож ас-сунна ан-набавийя”, 8/113-122-бетлар, қисқартириб олинди).\nИбн Касир раҳимаҳуллоҳ айтади: “Бу ҳадис мункар ва унинг барча санадлари заифдир. Санадлардан биронтаси шиа тоифасига мансуб ва ҳолати мажҳул ровийдан ёки шиа тоифасига мансуб ва ҳадислари тарк этилган ровийдан холи эмас. Аслида бу каби ҳадисларни қабул қилишда биргина ровийнинг нақли кифоя эмас, гарчи санади муттасил бўлса ҳам. Чунки унда айтилган воқеа кўпчилик ривоят қилиши керак бўлган катта ва муҳим ҳодисадир. Бундай ҳадислар қабул қилиниши учун мутавотир ва машҳур даражасига етиши лозим. Энг камида шундай бўлиши керак. Биз бундай ҳодисалар рўй беришида Аллоҳнинг қудратини инкор этмаймиз. Расулуллоҳ саллаллоҳу алайҳи ва саллам айтган хабарларга ҳам асло шубҳамиз йўқ. Дарҳақиқат, саҳиҳ ҳадисларда ривоят қилинишича, бундай воқеа Юшаъ ибн Нунга Байтул Мақдисни қамалга олган пайтда содир бўлган, холос. Расулуллоҳ саллаллоҳу алайҳи ва саллам Юшаъ ибн Нундан, ҳатто барча пайғамбарлардан ҳам обрўлари баланд, мансаблари улуғ, қадрлари юксакдир. Шунга қарамасдан, у зотдан саҳиҳ ривоят билан келган нарсанигина эътиқод қиламиз ва айтамиз. У зотга саҳиҳ бўлмаган гап ва ривоятни нисбат бермаймиз. Агар ўша воқеа саҳиҳ бўлганда эди, биз биринчилардан бўлиб уни ривоят қилган ва эътиқод қилган бўлар эдик. Аллоҳ Ўзи ёрдам берсин” (“Ал-бидоя ван-ниҳоя”, 6/87).\nШайх Албоний раҳимаҳуллоҳ ҳадисни тўқима деган (“Ас-силсила аз-заифа”, 971).\nМазкур ҳадис санадлари билан кенгроқ танишишни истаганлар Ибн Таймия раҳимаҳуллоҳнинг “Минҳож ас-сунна ан-набавийя” (8/113-136-бетлар) ва Суютийнинг “Ал-лаолиъ ал-маснуъаҳ” (1/308-312-бетлар) китобига мурожаат қилишлари мумкин. Валлоҳу аълам.\nAvvalgi maqolaҲидоя шарҳи | 285 | Зинога гувоҳлик бериш ва гувоҳликдан қайтиш (2) | Шайх Содиқ Самарқандий\nKeyingi maqola Сийрат: Мусулмонлар иқтисодий ва ижтимоий қамалга олиниши (3)


АҚШнинг Охайо штати Кливленд шаҳридаги касалхона вакиллари юрак хасталиги ва буйрак муаммолари туфайли у ерга ётқизилган Озарбайжон президенти Хайдар Алиев аҳволи қониқарли эканини билдиришмоқда.\n08 март 2021, Тошкент вақти: 05:53\nМатбуотга берилган маълумотда 80 ёшлик президент дам олаётгани, унда асаб муамоллари йўқлиги қайд этилади.\nАлиев Кливленд касалхонасига чоршанба куни етказилган эди. Ундан олдин Озарбайжон раҳбари Туркиядаги Гулхона ҳарбий касалхонасида тўрт ҳафта давомида даволанган.\nХайдар Алиев 41 ёшлик ўғли Илҳом билан биргаликда 15 октябрги президент сайловларида иштирок этиш ниятида.


ЎзА - 10 сотих ердан уч марта ҳосил олиш сирлари ошкор этилди\n02.04.2018 14:16 Чоп этиш версияси\n10 сотих ердан уч марта ҳосил олиш сирлари ошкор этилди\n"Томорқага экин экиш" ойлиги\nҚашқадарё вилоятининг Қарши туманидаги Қозоқ қишлоғи аҳли 8-10 сотих томорқасидан миллионлаб даромад қилади. Хўш, улар бунга қандай эришмоқда?\n– Фақат меҳнат орқали-да, – дейди "Шодлик" маҳалла фуқаролар йиғини раиси Муҳиддин Рустамов. – Одамлар ҳали қиш тугамай томорқада деҳқончилик ишларини бошлаб юборади. Асосан эртачи шолғом, бодринг, картошка каби экинлар етиштиради. Уларни йиғиштириб олгач, бўшаган ерларга помидор экишади. Кузда эса яна кечки шолғом билан сабзи. Хуллас, йил давомида томорқадан уч марта ҳосил олади. Шунинг ортидан болаларини ўқитади, уй-жой кўтаради, бу ёғи тўй-ҳашам, машина дегандай...\nМаҳсулот қанча эрта етиштирилиб, бозорга олиб чиқилса, даромади ҳам шунга яраша бўлади. Қозоқ қишлоғидагилар январь ойининг учинчи ўн кунлигидан бошлаб ерга эртачи шолғом уруғини қадайди. Ҳали қиш ўртаси бўлишига қарамай, бу борада ҳам қозоқликларнинг ўзига хос синалган усули бор. Иссиқхонада ҳар учта пуштачага бир қатор целлофан ўрами ёйиб қопланади. Шамол кўтариб юбормаслиги учун атрофи тупроқ билан кўмилади. Бунда целлофан икки вазифани бажаради. Биринчидан, ерни қизитади. Иккинчидан, мавжуд намликни сақлаб туради. Шунингдек, уруғ танлаш ҳам муҳим. Келинг, яхшиси уларнинг ўзи бу ҳақда гапириб берсин.\n– Томорқамизнинг 10 сотихига эртачи шолғом экканмиз, – дейди Рустам ака Боймуродов. – Аввало, шолғом экиладиган ер обдон ағдарилиб, йилига икки марта маҳаллий ўғит билан тўйинтирилади. Масалан, мен ҳар қадамига бир арава гўнг соламан. Шундай қилинса, минерал ўғитларга ҳожат қолмайди. Асосий иш иссиқ кунлар келиши билан плёнкани кўтаргандан кейин бошланади. Икки-уч марта ўтоқ қилиниб, сийраклаштирилади. Бунда оила аъзоларим асосий кўмакчи. Шолғом тез ривожланувчи экин. Апрелнинг бошида бозорга чиқади.\nМаҳсулотни етиштиргач, пуллашни ҳам билиш керак. Акс ҳолда, меҳнатингизга куйиб қолишингиз ҳеч гап эмас. Қозоқликларнинг таъкидлашича, “шолғом” сўзининг маъноси ҳам “шоду ғам” дегани экан. Вақтида бозорга чиқариб, пуллай олсангиз, шод бўласиз, мабодо эплай олмасангиз, ғамга ботасиз. Оила бекаси Сайёра Даминованинг шолғом харидоргирлигини оширишда ўзи ишлаб чиққан жайдари усуллари бор. Саралаб олинган шолғом дастлаб бир-икки соат очиқ ҳавода, қуёш тегадиган жойга териб қўйилиши лозим. Шундай қилинмаса, хонадон соҳибасининг айтишича, ҳали хом бўлгани сабабли шолғомнинг қизил ранги учиб, бозори ўтмай қолар экан. Кейинги босқичда териб қўйилган шолғомнинг барглари чиройли қилиб кесиб чиқилади. Сўнгра ювилиб, уч-тўрт донадан қилиб боғланади ва қопга жойланади.\n– Эртачи шолғом уруғ ҳам танлайди, – дея суҳбатимизга қўшилади тажрибали деҳқон Эркин ака Рўзиев. – Четдан уруғ олмаймиз. Кечки етиштирилган шолғомдан саралаб-саралаб олинган шолғомларни уруғлик учун алоҳида ўрада сақлаймиз ва эрта баҳорда экиб, ўстириб уруғини оламиз. Бу билан иш якунланмайди. Олинган уруғни бир йил сақлаб, кейин экилса, ҳосилдорлиги юқори бўлади.\n– Мўл ҳосил олишда яна нималарга эътибор қаратиш лозим? – сўраймиз улардан:\n– Шолғом сувсевар экин, – изоҳ беради Эркин ака. – Ҳосилнинг катта-каттасини орадан териб олиб, сув қуйиш керак. Бу ҳол ҳар уч-тўрт кунда такрорланаверади. Иложи борича оқова сув билан суғорган маъқул. Шунда ҳосил мўл бўлади. Териб олинган шолғом эса бозорга олиб чиқилади.\nДарвоқе, “Шодлик” маҳалла фуқаролар йиғинига қарашли Қозоқ, Говхона, Хушвақт, Чорвоқбойғунди, Қумбойғунди каби қишлоқларнинг томорқачиликдаги тажрибаси кўпчиликка ўрнак. Бу қишлоқлар аҳли бодринг, помидор, картошка етиштиришни ҳам яхши ўзлаштирган. Ҳозирда шолғом билан бирга картошка ҳам экиб бўлинган. Бодринг учун эса жойлар тайёр ҳолатга келтирилган. Шолғомни пуллаб бўлгач, картошкага навбат келади, сўнгра бодрингга... Хуллас, мазкур қишлоқлардаги ҳар бир хонадонда бу ҳол анъанага айланган.\nАммо, гуруч курмаксиз бўлмас, деганларидек, мўъжазгина томорқасини бўш қўйиб, эътиборсиз қолдираётганлар ҳам топилади. “Шодлик” маҳалла фуқаролар йиғинига қарашли Говхона қишлоғида яшовчи Зайниддин Сайфуллаев ҳам 8-10 сотихлик томорқасидан унумли фойдаланмайди. Баҳорнинг икки ойи ортда қолган бўлса-да, маҳалла фаолларининг қистови билангина томорқасидаги ерларни энди ағдармоқда. У ишсизлик туфайли турли жойларда ёлланма ишчи сифатида ишлагани, шу боис томорқасини бироз эътиборсиз қолдиргани ва энди бу хатони қайта такрорламаслигини таъкидлади.\nШу ўринда қишлоқда уйига халта кўтариб қайтаётган одамлар ҳақида бир мулоҳаза... Уларнинг аксарияти картошка, пиёз, сабзи, шолғом... Нега? Уларда томорқа йўқми? Бор. Фақат томорқага бироз эътиборсиз, бунинг устига ҳафсаласизлик, янаям аниқроқ айтганда, дангасалик.\nЯна бир гап: вилоят бозорларида сотилаётган мева-сабзавот ва полиз маҳсулотларининг маълум қисми бошқа вилоятлардан келтирилмоқда. Демак, воҳа аҳолисининг бу маҳсулотларга бўлган эҳтиёжини қондиришда қўшни вилоятлар деҳқонларининг ҳам каттагина ҳиссаси бор. Ваҳоланки, вилоятда бу борада ушбу маҳсулотларни қўшни вилоятларга чиқариш, ҳатто экспорт қилиш имконияти ҳам мавжуд.


МУҲТАШАМ МАЪНАВИЙ ОБИДА ёхуд мақом ва мақом фестивали ҳақида — Ishonch Gazetasi\nМиллий мусиқа санъати, айниқса, мақом ва катта ашулаларда халқимиз қадриятлари, ҳаёт тарзи, серқирра маънавияти ўз аксини топган. Аммо кейинги пайтларда юртимизга турли мусиқий оқим ва маданиятларнинг кириб келаётгани туфайли айрим ёшлар мақом оҳангларини унутаётгани ҳам ҳақиқат. Афсуски, улар орасида мақом оҳанглари ва пардаларини «эскича оҳанг», «чириган пардалар» деб баҳоловчилар ҳам йўқ эмас.\nБунинг оқибатида бачкана ижро, саёз оҳанг, савиясиз қўшиқлар кўпайиб бормоқда. Ўз навбатида, бу ҳолат бебаҳо мақоми, достонлари, халқона қўшиқларига эга бўлган халқимизнинг ҳаёт тарзи, маданияти ва маънавиятига сезиларли салбий таъсир кўрсата бошлагани ҳам бор гап.\nХайриятки, давлатимиз раҳбари ташаббуси билан ўзбек мақом ижрочилигини янада ривожлантириш, уларни асраш, дунё миқёсида тарғиб қилишдек хайрли ишлар бошланди. 2017 йилнинг 17 ноябрида қабул қилинган Президент қарорида мақомларимизнинг шарқ ижрочилиги ҳамда бастакорлигидаги энг нодир услуб ва усуллари жамлангани, улар сўз-оҳанг уйғунлигининг бетакрор бадиий кўриниши экани алоҳида эътироф этилди.\nЖаҳон мусиқашунос олимларининг мақом соҳасидаги илк тадқиқотлари академик Юнус Ражабийнинг «Бухоро шашмақоми» тўплами асосида амалга оширилган. Қолаверса, 1972 йилда Ўзбекистон давлат консерваториясида очилган «Шарқ мусиқаси» кафедраси «Анъанавий ижрочилик» бўлимининг ўқув дастурлари ҳам деярли Бухоро шашмақоми базасида тузилган. Ўтган даврда мақом бўйича амалга оширилган тадқиқотлар бугунги кунда илмий-мусиқий жамоатчилик мулкига айланди.\nШарқ халқлари мақомларини ўрганиб боришга ҳаракат қиламан. Кашмир мумтоз мусиқасини диққат билан тинглаш жараёнида унда Бухоро шашмақоми, умуман, ўзбек мақомларидаги оҳангларга ўхшаш бўлган куйлар кўп эканига амин бўлдим. Очиғи, бундан ҳайратга тушдим. Бухоро шашмақоми мақомотнинг гултожи эканининг яна бир бор исботи – бу!\nПрезидент қарорида мақом ижрочилиги ва назариясининг истиқболига ҳам алоҳида эътибор қаратилиб, авлодлар онги ва тафаккурида мақом оҳанглари, илмининг устуворлигини таъминлашда устоз-шогирд анъаналарини кенг йўлга қўйиш, мумтоз ижроларнинг архивини ташкил қилиш, мусиқий адабиётларни қайта нашр этиш, мусиқашунос олимларнинг илмий ишлари, китоблар ва рисолаларини нашр эттириш каби долзарб муаммоларнинг ечимига кенг йўл очиб берилган. Бу яхши, албатта. Чунки анча йил илгари умрининг салмоқли қисмини мақом ижрочилиги ва назариясини илмий асослашга бағишлаган жаҳонга машҳур мусиқашунос олим Отаназар Матёқубовнинг «Мақомот» китоби Японияда жуда обрўли халқаро мукофотлардан бирига лойиқ деб топилган эди. Буни кенг жамоатчилик, талабалар, ҳатто, айрим олимлар ҳам билмайди. Ўзим ҳам анча кеч хабардор бўлганман. Бу ҳолга соҳага эътибор ва тарғиботнинг сустлиги сабаб бўлган десам, адашмайман. Айни пайтда олимнинг мақом ижрочилиги ва назариясига доир бир нечта илмий китоблари нашрга тайёр. Уларни чоп эттириш, оммага танитиш ҳақда ким ўйлаши, қайғуриши керак? Бу каби чоп этилиши зарур бўлган мусиқий адабиётлар сони жуда кўп. Уларга қадимий мусиқий қўлланмаларни ҳам қўшсак, бажариладиган ишлар кўлами янада кенгаяди. Муаммолар кўп, саволлар ундан ҳам бисёр.\nПрезидентимизнинг қарори биринчи навбатда мана шундай муаммоларнинг илдизига болта ургани билан янада аҳамиятли. В.Успенский, Е.Романовская, Ғулом Зафарий каби забардаст мусиқашуносларнинг тадқиқот ишлари ва илмий баёзларини нашр қилиш, уларни тарғиб этиш вазифаси зиммамизда турибди.\nМақом ижролари архивини тузиш, фонотекалар ташкил қилиш ҳам ўта долзарб вазифалар сирасидан. Бу борада Санкт-Петербург, Лондон, Рига каби шаҳарлардаги фонограф архивлар билан изчил алоқалар йўлга қўйилса, айни муддао бўлур эди. Бундай алоқалар, биринчи навбатда, мақомлар оҳангларига амалий ва назарий яқинлашувимизни таъминловчи омил бўлиб хизмат қилиши шубҳасиз.\nҚарорга асосан миллий мақомларнинг халқимиз маънавиятида тутган ўрни, нуфузи ва бадиий мусиқий-фалсафий қирраларини олам аҳлига кенгроқ намойиш қилиш мақсадида Шаҳрисабз шаҳрида ҳар икки йилда мақом фестивалининг ўтказилиши белгиланди.\nИлк мақом фестивалида дунёнинг кўплаб давлатларидан келган меҳмонлар қаторида миллий мақомларига эга бўлган деярли барча шарқ мамлакатлари вакиллари қатнашиб, ўз маҳоратларини намойиш этди. Гўзал ва бетакрор ижролари барчада улкан таассуротлар уйғотди. Буни бутун дунё эътироф этди.\nШу ўринда мазкур фестиваль билан боғлиқ бир-иккита таклиф ва мулоҳазаларни билдириб ўтсам: келгусида фестивалда намойиш этиладиган суратлар орасида воқелик ва манзаралардан мажоз ўрнида маҳорат билан фойдаланган миниатюрачи рассомлар, айниқса, академик рассом Алишер Мирзаев ижодига мансуб турли жанрдаги расмлар, Маъмуржон Узоқов, Жўрахон Султонов, академик Юнус Ражабийнинг ижодий салоҳияти акс этган турли шаклдаги суратларга кенгроқ ўрин берилса, яхши бўлар эди. Қолаверса, мақом оҳангларига боғланган ғазаллар маъноси акс этган тасвирлар кўпроқ яратилганида фестиваль мундарижаси янада кенгаярди.\nМақом ижрочилиги куй, ғазал, оҳанг, сўз уйғунлиги мўъжизаларидан иборат соҳир санъат ҳисобланади. Уларнинг ҳар бири ижрода намоён бўлади. Бу санъат унсурларининг бирортасига путур етса, қолганлари ҳам вайрон бўлади. Шу маънода мақом ижросида оҳангнинг тозалиги ва талаффуз аниқлигига алоҳида эътибор бериш зарур. Зеро, созанда ёки хонанда ижро этадиган асарини, аввало, ўзи яхши ҳис қила олиши керак. Аниқроқ айтганда, ҳис қилинмасдан ёзилган ёхуд ижро этилган ҳар қандай мусиқий асар, айниқса, мақом куйлари ёки ашулалари қоғоздан ясалган сунъий гулга ўхшайди. Буни доимо эсда сақлаш жоиз.\nСўз ҳақида айтилган ҳикматларнинг деярли барчасини оҳангларга ҳам татбиқ қилиш мумкин. Зеро, сўз улуғланган жойда оҳангнинг ҳам мартабаси ошади. Бинобарин, ҳар бир ашулачи, куйчи ўзи ижро этадиган ашула ёки куйлардаги сўз пардаларини бутунлигича ҳис эта олсагина умрбоқий ижро пайдо бўлади. Акс ҳолда, у ҳеч қандай таъсир кучига эга бўлмайди. Афсуски, фестиваль дастурларида ана шундай ижролар ҳам учради.\nЯна бир мулоҳаза: концерт дастурларида мақомларнинг бирор шўъбаси ёки шохобчасини қисқартириш, монтаж жараёнида қирқиб ташлаш одат тусига кирган. Мазкур фестивалда ҳам мақом «кесилди». Тўғри, режиссёрлар кўп ҳолларда вақтдан унумли фойдаланиш, хилма-хил асарларни кўрсатиш, асосийси, бутун бир концертни ўзи ўйлаган воқеликка айлантириш ва асардаги яширин мусиқий рангларни акс эттиришга уринади. Аммо мақом оҳангларига сингдирилган воқелик ва туйғулар бир кишига эмас, балки башариятга тегишли. Шу маънода мақомлар муҳташам маънавий обида бўлиб, уларда тарих, ишқ фалсафаси, изтироб ва ҳижрон мужассам. Уларни кесиб бўладими?!\nАлбатта, мақомлар таркибида ҳар қандай воқеликни ифодалашга хизмат қила оладиган шохобчалар ёхуд куйларни истаганча топса бўлади. Лекин бу борада етти ўлчаб бир кесиш талаб этилади. Ғарбда бундай ҳолатлар кўп учрайди. Шу услубда ижро намуналари яратилади. Арасту даврида мусиқага саҳна безаги сифатида қаралган. Аммо бу Шарқ мусиқа оламига бегона. Шу сабабли мақомларни эфирга узатишда ҳам қатъий меъёрларга амал қилган маъқул.\nЎзбек мақомларининг яна бир нодир хусусияти шундаки, уларда куй алоҳида, ашулалар алоҳида қисмда берилади. Мақомлардаги чолғу куйларини «мақом ичидаги мақомлар» дейиш ҳам мумкин. Афсуски, фестивалда айнан ана шундай мақом куйларидан бирортасини эшитмадик. «Чўли ироқ», «Насруллойи» каби куйлар «Тошкент-Фарғона» мақом йўлидаги асарлар. Лекин улар «Чормақом» таркибига киритилмаган. Шундай бўлса-да, бундай куйлар ўзбек мумтоз мусиқасининг энг нодир дурдоналари ҳисобланади. Бунга ўхшаш куйларнинг фестиваль ва кўрик-танловларда кўпроқ ижро этилиши тарафдориман. Бухоро ва Хоразм мақомлари таркибидаги «Мухаммас», «Сақил»га ўхшаш мақом куйлари ҳам концерт дастурларига киритилса, фойдадан холи бўлмас эди.\nЎзбек мақомларини тўлиқ ривожлантиришда Шарқ мамлакатлари, айниқса, тожикистонлик мақом усталари билан узвий алоқалар боғлаш зарур, деб ўйлайман. Чунки «Тошкент-Фарғона» мақом йўлидаги ашулалар тожик санъаткорлари томонидан айнан ўша оҳангларда ижро этилади. Бухоро шашмақомининг ҳам барча шўъбалари Тожикистонда ўзига хос тарзда ижро этиб келинган. Бунда ижодий ёндашувлар хилма-хиллиги кузатилади, холос. Биз улардан, улар биздан ўрганиши лозим бўлган жиҳатлар борки, уларни ўзлаштириш, ижрога татбиқ этиш ҳар икки халқнинг ижрочилигини бойитади. Бу ҳақда узоқ гапириш мумкин.\nБиринчи мақом фестивали бундай сабоқ ва ибратларга жуда бой бўлди. Дўстлик байрамига айланган сўз ва оҳанг базми санъат олами тарихида янги саҳифа очди. У қолдирган оҳанглар одамлар қалбида узоқ йиллар ўчмас нурли хотира бўлиб қолишига асло шубҳа йўқ.


Тошкент давлат юридик университетида номутахассислик фанлар тубдан қисқартирилди | Qaraqalpaqstan Xabar Agentligi\nТошкент давлат юридик университетида номутахассислик фанлар тубдан қисқартирилди\nРеспубликамизда малакали мутахассис-ҳуқуқшуносларни тайёрлаш ва юридик фанни ривожлантиришга тўсқинлик қилаётган қатор тизимли муаммо ва камчиликлар мавжуд эдики, бу юридик таълим сифатига салбий таъсир қилаётганди.\nШу билан бирга, юридик кадрларни тайёрлаш соҳасида рақобатнинг йўқлиги миллий юриспруденция илмий мактабининг шаклланишига салбий таъсир кўрсатиб, ҳудудлардаги иқтидорли ёшлар учун тенг таълим олиш имкониятини чекларди.\nЎзбекистон миллий матбуот марказида “Янги Ўзбекистоннинг – янги юридик таълими” мавзусида бўлиб ўтган брифингда шу ҳақда сўз борди.\nТаъкидланишича, бу каби муаммо ва камчиликлар ўз навбатида, юридик таълим ва фанни тубдан такомиллаштириш чораларини кўриш зарурлигини кўрсатди. Шу мақсадда Ўзбекистон Республикаси Президентининг 2020 йил 29 апрелдаги “Ўзбекистон Республикасида юридик таълим ва фанни тубдан такомиллаштириш бўйича қўшимча чора-тадбирлар тўғрисида”ги фармони қабул қилинди.\n– Фармонда юридик таълимда узоқ йиллардан буён муаммо бўлиб келган бир қатор масалалар ижобий тасдиғини топди, – деди Тошкент давлат юридик университети ректори Раҳим Ҳакимов. – 3 та ҳудудда юридик факультетларни ташкил этиш, уларни кадрлар билан таъминлаш, ўқув йилига тайёрлаш ва ўқув дастурларини шакллантириш масалалари тизимли амалга оширилмоқда. Бу йил ҳудудлардаги факультетларга 50 нафардан талабани қабул қилиш режалаштирилган.\nУларда таълим тизими фақат кундузги шаклда амалга оширилади. Университетга қабул қилиш жараёни ҳам тубдан ўзгартириляти. Олдин умумий тарзда қабул қилинган бўлса, энди ҳужжат топшириши ҳам алоҳида факультетларни танлаш асосида амалга оширилади. Жорий йилда 4 та йўналиш бўйича 2 та фандан имтиҳон бўлади. Янги ўқув йилидан 1-курсдан бошлаб мутахассислик фанларини ўқитишга ўтилади. Номутахассислик фанлар эса тубдан қисқартирилди.\nБугунги кунда университет қабул комиссияси томонидан 2020/2021 ўқув йили учун қабул жараёнларини юқори савияда ташкил этиш борасида муҳим ишлар амалга оширилди. Абитуриентларнинг қабул жараёнларига оид барча саволларига жавоб бериш мақсадида малакали ходимлардан иборат “call center” фаолияти йўлга қўйилган. Унда фуқароларнинг ёзма ва оғзаки мурожаатларига ўз вақтида, асосли жавоб бериб борилиши ташкил этилган.\nХалқаро тажриба асосида 2020/2021 ўқув йилидан бошлаб бакалавриатда юриспруденциянинг 4 та, яъни давлат-ҳуқуқий фаолият, жиноят-ҳуқуқий фаолият, фуқаролик ва бизнес ҳуқуқи, халқаро ҳуқуқ ва қиёсий ҳуқуқшунослик таълим йўналиши, магистратурада эса 8 та мутахассислик бўйича кадрлар тайёрлаш белгиланган.\nУниверситет бакалавриат таълим йўналишига жами 600 ўрин ажратилиши режалаштирилган. Талабгорларнинг 20 нафари грант, 580 нафари эса тўлов-контракт асосида қабул қилинади. Бундан ташқари, масофавий таълим шаклида таҳсил олишни истаганлар учун 300 қабул ўрни ажратилиши кутилмоқда. Магистратура мутахассисликларига 8 йўналиш бўйича жами 150 ўрин, масофавий таълим шакли учун эса 80 қабул квотаси белгиланмоқда.\nТест синовлари тарих, чет тили фанидан ўтказилади. Чет тилидан ўтказиладиган тест синовларидан озод этиш ва ушбу фандан максимал балл олиш учун чет тилларини билиш бўйича сертификатлар даражалари талаб этилади.\nБакалавриат учун тест синовлари 25 июлдан 20 августгача кўп сиғимли павильонларда бўлиб ўтади. Абитуриентлар ўзи хоҳлаган ҳудудда тест синовларини топшириши мумкин.\nМагистратурага ўқишга қабул қилишни ҳам тест синовлари орқали амалга ошириш белгиланди. Тест синовлари ўтказиладиган мутахассислик фанидан 50 та, чет тили фанидан 25 та савол бўлади. Тест синовлари 5-25 август кунлари кўп сиғимли павильонларда бўлиб ўтади.\n2020/2021 ўқув йилида Тошкент давлат юридик университети бакалавриати ва магистратурасига хорижий давлат фуқароларидан жорий йилнинг 15 мартидан бошлаб ҳужжатларни электрон тарзда қабул қилиш бошланган. Бугунги кунга қадар Россия, Қозоғистон, Афғонистон ва Озарбайжон давлатлари фуқаролари ўқиш истагини билдириб, мурожаат қилди. Хорижий давлат фуқаролари суҳбат асосида университетга қабул қилинади. Уларнинг ўқиши тўлов-контракт асосида амалга оширилади.\n12.06.2020, 08:45 | 88 марта кўрилди


“Америка сеҳрли диёр”. АҚШ элчихонаси виза бўйича чекловни узайтирди | Qalampir.uz\n“Америка сеҳрли диёр”. АҚШ элчихонаси виза бўйича чекловни узайтирди\nЖамият\t14 Апрель 13:04 6469\nЎзбекистон фуқароларига коронавирус пандемияси сабаб талабалар, алмашув, бизнес ва сайёҳлик учун визалар беришга ўрнатилган вақтинча чеклов муддати узайтирилди. Бу ҳақда Ўзбекистондаги АҚШ элчихонаси маълум қилди.\n“Тошкентдаги АҚШ элчихонаси COVID-19 пандемияси туфайли одатий виза амалиётларини тиклай олмаяпти. Айни вақтда биз ресурс ва хавфсизлик нуқтаи назаридан келиб чиқиб чекланган учрашувларни таклиф қила оламиз. Ҳозирги вазиятни инобатга олиб, элчихона/консулхона иммиграцион бўлмаган визаларни чекланган даражада кўриб чиқа олади. Шундан келиб чиқиб, биз иммиграцион бўлмаган визалар, жумладан, петиция асосидаги ишчи визалар, талаба визалари, алмашинув бўйича меҳмон визалар ҳамда бизнес ва туристик визалар учун ҳам одатий суҳбатлар таклиф қила олмаймиз”, дейилади элчихона хабарида.\nЖорий йилнинг 12 апрель ҳолатига элчихона фақатгина шошилинч ва фавқулодда муҳим вазиятларда иммиграцион бўлмаган визалар учун суҳбатлар ташкил қилишни режалаштиряпти.\n“Биз ҳам ходимларимиз, ҳам аризачилар учун имкон қадар тез орада одатий виза хизматларини йўлга қўямиз, аммо ҳозир аниқ сана айтиш мушкул. Консуллик йиғимидан виза олинган давлатда бир йил давомида визага ариза топшириш учун фойдаланилиши мумкин”, дея аниқлик киритган дипломатик ваколатхона.\n18 Сентябрь 18:15 29951\n19 Сентябрь 11:57 29592\n19 Сентябрь 18:13 29543\n20 Сентябрь 13:55 27852\n20 Сентябрь 18:17 25900


Тошкентда моддий ёрдам пуллари фақат «Темир дафтар»га киритилганларга тарқатилди. Ҳокимлик вакили вазиятга ойдинлик киритди – O'zbekiston Milliy paralimpiya qo'mitasi\nТошкент шаҳрида “Темир дафтар”ларга киритилган 20 841та оила рўйхати ўзгариб турувчандир. Шунинг учун ҳам туман ҳокимликлари, секторлар раҳбарларига топшириқ берилган, унда бу рўйхатларни доимий равишда янгилаб бориш кўзда тутилган. Бу айниқса ҳозир – карантин чекловлари кучайган, кўпчилик ишсиз қолган, кўпчиликнинг ёнида маблағи қолмагани шароитида долзарб. “Саховат ва кўмак” фонди орқали ёрдам бўладиган бўлса, улар “Темир дафтар”ларга киритилса ёрдам амалга оширилади”, – деди Тошкент шаҳар ҳокими матбуот котиби.


Барчасини ёдда сақлаймиз: болалар хотирасини ривожлантирувчи машқлар (II қисм) - Farzand.uz\nБарчасини ёдда сақлаймиз: болалар хотирасини ривожлантирувчи машқлар (II қисм)\nБолалар бирор нарса ёки ҳодиса ҳақида сўзлай туриб, турли овозлар чиқариб, сакраб кетади. Болаларнинг таассуротлари доим катталарникига қараганда тўлиқроқ ва ёрқинроқдир, шунинг учун ҳам улар узоқ вақтгача хотирада сақланади. Кечагина нима қилганини яхши эслолмайдиган катталар ҳам болаликдаги ёрқин хотираларни сира унутмайди.\nМақоланинг биринчи қисмида 1 ёшгача бўлган болаларнинг хотирасини ривожлантирувчи машқларни келтирган эдик. Фарзандингиз учун фойдали бўлган бундай машқларнинг кейинги ёшлар учун мўлжалланган категориялари билан танишинг.\n1 ёшдан 3 ёшгача\nТахминан 1 ёшдан бошлаб боланинг асаб тизими ривожланади, натижада бола хотирасининг ҳажми ва эслаб қолиш сифати ошади.\n2 ёшдан кейин эса механик эслаб қолиш даври бошланади. Бола энди қийинроқ сўзларни эслаб қолишга тайёр. У эшитганларини тўтиқушдек такрорлай бошлайди. Шунинг учун унинг ёнида ишлатаётган сўзларингизга эътиборлироқ бўлинг.\n"Нима? Қаерда? Қачон?"\nФарзандингиз билан ҳамма нарсани муҳокама қилинг: қаерда бўлдингиз, нималар қилдингиз, нима едингиз, кимни кўрдингиз, қандай ўйин ўйнадингиз. Бола нафақат маълумотларни қабул қилиш, балки уларни таҳлил қилишни ҳам ўрганиши лозим.\nБоланинг олдига бир нечта буюмларни (ўйинчоқ) қўйиб, ўгирилиб туришини сўранг. Шундан сўнг, буюмлардан бирини олиб қўйинг ёки жойини алмаштиринг. Бола нима камлигини ёки улар қандай тартиб бўйича турганлигини тушуниши лозим.\nБу ёшда бола учун расм ёки эртак китоблар қизиқарли бўлади. Уларни ўқиш ва томоша қилиш давомида ундаги майда деталларга ҳам эътибор қаратинг. Масалан, эртак қаҳрамонининг исми нима эканлигини сўранг. Янги шеър ўқиб берганингиздан кейин ундаги янги сўзларнинг маъносини тушунтиринг.\nХалтачага турли хил шаклдаги буюмларни солинг. Кейин боладан унга қўлини солиб, бирор буюмни танлаб, унинг номини айтиб, кейин уни халтачадан чиқаришни сўранг.\n3 ёшдан 6 ёшгача\nБу ёшда болалар маълумотларни аввалгидан фаолроқ қабул қила бошлайди. Айнан шу ёшлар оралиғида чет тилларни ўрганишни бошлаш мумкин. Ўрганиш жараёнини ноодатий ва қизиқарли қилишга ҳаракат қилинг.\nБолангиз билан сотувчи-харидор ўйинини ўйнанг. Ундан дўкондан бир қатор маҳсулотларни харид қилишни сўранг. Бола дўконга келиб, сиздан (яъни сотувчидан) рўйхатдаги маҳсулотларнинг барчасини сўраши лозим.\nБоланинг кўзини боғлаб, унинг қўлига турли буюмларни навбат билан берасиз. Бола уларнинг нима эканлигини топиши керак. Бу ҳаракатларни бир хил тартибда бир неча марта такрорлайсиз, кейин боладан қандай буюмларни ушлаганлигини тартиб билан айтишни сўрайсиз.\nБолага қизиқарли расмни қисқа вақтга кўрсатинг. Кейин расмни олиб қўйиб, боладан унда нималарни кўрганлигини сўрайсиз. У расмда кўрганларини иложи борича батафсилроқ ҳикоя қилиши лозим.\nКичик ёшдаги мактаб ўқувчилари 6+\nБу ёшда бола эслаб қолишнинг ўзи учун қулай усулини танлай олади.\n"10 та фарқ топиш"\nБолалар сканвордларида тез-тез чоп этилувчи бу каби машқлар бола хотираси ва диққатини чархлайди.\nБу усулдан оромгоҳлардаги танишиш жараёнида фойдаланилади. Ҳар бир киши ўзининг исми ва ўзидан аввал таништирганларнинг исмини айтиши лозим. Уйда бу машқни камроқ одамлар билан бажариш мумкин.\nГугурт қутиларидан иккита минора ясанг. Уларнинг ҳар бири 4 та қутидан кам бўлмаслиги тавсия этилади. Қутилардан иккитасига кичкина буюмларни жойланг. Кейин боладан қайси буюм қайси қутида турганлигини сўранг. Бу машғулотни гугурт қутилари ва буюмлар сонини кўпайтириш орқали қийинлаштириш мумкин.\nБола учун ижобий ва қизиқарли маълумотларни ёдда сақлаш осон кечишини унутманг!\nМақолани тайёрлашда «Parents.ru» сайти маълумотларидан фойдаланилди.


17:07 / 08.09.2019 2019 pdf Ўқиш режими + -\n«Тезак ва суяк билан истинжо қилманглар. У жин биродарларингизнинг зоди (таоми)дир», деганлар.\nШарҳ: Пайғамбаримиз соллаллоҳу алайҳи васалламнинг «жин биродарларингизнинг зоди» дейишларидан жинларнинг ҳам мўмин-мусулмонлари борлиги тушунилади. Қуръони Каримнинг Жин сурасига мурожаат қилинса, бу ҳақда маълумот олинади. Бир гуруҳ жинлар Пайғамбаримиз соллаллоҳу алайҳи васалламнинг қироатларини эшитиб, тўхташган, иймон келтиришган ва ўз қавмларини ҳам Исломга чақиришган.\n«Эй Муҳаммад, умматингни суяк, тезак ва қийинди билан истинжо қилишдан қайтар. Аллоҳ уларни бизга ризқ қилди», деганлар.\nУламоларимиз «Аллоҳнинг исми айтиб сўйилган ҳайвонларнинг суяклари мусулмон жинларга, тезак эса уларнинг ҳайвонларига таомдир», дейишган.\nБошқа бир уламоларимиз эса «Жинларнинг ва улар ҳайвонларининг таоми ила истинжо қилиб бўлмаса, инсларнинг ва ҳайвонларнинг таоми билан истинжо қилиб бўлмаслиги яна ҳам равшан», дейдилар.\nعَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صلى الله عليه وسلم قَالَ: مَنْ تَوَضَّأَ فَلْيَسْتَنْثِرْ، وَمَنِ اسْتَجْمَرَ فَلْيُوتِرْ. رَوَاهُ الْخَمْسَةُ إِلَّا أَبَا دَاوُدَ.\n1. Таҳорат қилаётган одам бурнига олган сувни яхшилаб чиқариб ташлаши кераклиги. Бу эса бурунни тозалаш ва соғлик учун зарурдир.\nАввалги ҳадислардан истинжо қилинадиган тошларнинг энг ками уч дона бўлиши кераклигини билиб олган эдик. Шундан келиб чиқиб, уламоларимиз «мазкур тошлар уч, беш ёки еттита бўлиши керак», дейишган.\nАмрулло 15:34 / 10.09.2019\nКатта рахмат, билмаган нарсаларим хали жуда хам куплигига амин булдим.\nУлуғбек 04:45 / 09.09.2019\nЖинларнинг мусулмонлари биродарларимиз эканлигини билдим.\n14:30 / 08.09.2019 1796\n19:40 / 08.09.2019 1104\n1848 13:30 / 23.08.2020\n2271 20:00 / 28.04.2017\n589. Ибн Умар розияллоҳу анҳумодан ривоят қилинади.Расулуллоҳ соллаллоҳу алайҳи васаллам .Ҳар бир маст қилувчи хамрдир. Ҳар бир маст қилувчи ҳаромдир. Ким бу дунёда давоми...\n782 19:00 / 26 ноябрь\nРасулуллоҳ соллаллоҳу алайҳи васалламга саловот айтиладиган ҳол ва жойлар\n1. Намознинг биринчи ташаҳҳудида.2. Намознинг охирги ташаҳҳудида.3. Жаноза намозининг иккинчи такбиридан кейин.4. Ийд, Жумъа намозлари хутбасида ва бошқа давоми...\n3616 17:29 / 30.03.2018


02.07.20 10:02\tmsk\n«Сомон Эйр» авиакомпаниясига қарашли Boeing самолёти . Airlines-inform.ru сайти фотосурати\nТожикистон элчихонаси Россиядан олиб чиқувчи рейсларга фуқароларни рўйхатга олишни тўхтатиб қўйди, негаки ватанига қайтмоқчи бўлаётган фуқароларнинг сони режалаштириб қўйилган чартерлардаги ўринлар сонидан анча кўпроқ эди. Бу ҳақда элчихонанинг Facebook ижтимоий тармоғидаги саҳифасига қўйилган хабарда сўз юритилган.\nШунинг учун ҳам Тожикистоннинг Россиядаги элчихонаси ҳам, бош консуллиги ҳам одамларни рўйхатга олишни вақтинча тўхтатиб қўйган. Шу билан бирга, қўшимча 10 та чартер рейсларини қўйиш режалаштирилган ва уларнинг ҳаммаси июль ойида бажарилади, дея хабар беради «Азия-Плюс» республика ҳукуматидаги манбага таянган ҳолда.\nРейслар жадвали маъқуллаш учун Россиянинг тегишли идораларига юборилган, агар улар ижобий қарор қабул қилсалар, репатрияцияга аризалар электрон почта орқали charter-russia@mfa.tj манзили бўйича қабул қилинади. Устуворлик аввалгидек касалларга, ёш болали аёлларга, қарияларга, талабаларга ҳамда олдинроқ хизмат сафари сабабли Россияга чиққан одамларга берилади.\nТожикистон аэропортлари коронавирус пандемияси муносабати билан жорий этилган карантин туфайли 20 мартдан бошлаб мунтазам халқаро рейсларни қабул қилишни тўхтатиб қўйган. Тожикистон фуқароларининг репатрияция режаси май ойининг охиридан бошлаб амалга оширилмоқда, Россиядан олиб чиқиш рейслари 25 июндан бошланган, уларнинг саккизтаси режалаштирилган бўлиб, тўрттаси бажарилган.\n2 июль куни эрталаб Москвадан Душанбега чартер рейси етиб келди — “Сомон Эйр” авиакомпаниясининг самолёти 200 дан зиёд фуқароларни олиб келди. 6 июль куни Душанбе-Санкт-Петербург-Душанбе («Сомон Эйр») рейси; 7 июль куни Душанбе-Екатеринбург-Душанбе («Тожик Эйр»); 13 июля — Душанбе-Москва-Душанбе («Тожик Эйр») ва 14 июля Душанбе-Москва-Душанбе («Сомон Эйр») чартер рейслари бажарилади. Уларга фақат Тожикистоннинг Москвадаги элчихонасида тузилаётган рўйхат бўйича авиачипта сотиб олиш мумкин бўлади.\nТожикистон ташқи ишлар вазирлиги маълум қилганидек, «Сомон Эйр» авиакомпаниясининг самолёти 8 июль куни Германиянинг Франкфурт-Майн шаҳридан Душанбега парвоз қилади. Рўйхатдан ўтиш учун аризаларни республиканинг Буюк Британия, Бельгия, Франция, Германия, Швейцария ва АҚШ дипломатик ваколатхоналари орқали бериш мумкин бўлади.\nРоссияда мигрантларнинг рус тили бўйича билимини тасдиқлайдиган янги тартиб кучга кирди\nҚозоғистон-Ўзбекистон чегарасида тўпланган 800 тожикистонликлар ватанига қайтдилар\nТожикистонликларга тўй маросимларини ўтказиш ва Ўзбекистонга учиб боришга рухсат берилади


14:50 / 14.11.2017\nБААнинг Emirates авиакомпанияси янги харид қилган Boeing 777 самолётларидаги биринчи класс ўринларини намойиш этди. Унинг тақдимоти 12 ноябрь куни Dubai Airshow халқаро авиакўргазмасида бўлиб ўтди. Emirates вакилининг сўзларига кўра, биринчи ва бизнес классларнинг янги дизайни люкс автомобиллари салони, аниқроғи, S-синфидаги Mercedes-Benz дизайнидан илҳомланган ҳолда ишлаб чиқилган.\nТаъкидланишича, айни автомобиллар авиакомпания томонидан биринчи класс йўловчилари учун такси сифатида фойдаланилади. Албатта, бундай дабдаба арзон бўлмайди. Дубай-Женева ва Дубай-Брюссель йўналиши бўйича икки томонга чипта нархи 9000 доллар туради. Шундай қилиб, бу пулнинг баҳридан ўтсангиз, бутунлай ёпиқ люкс купе сизнинг ихтиёрингизга берилади. Унинг эшиклари ёнга очилади. У нимаси биландир дунёнинг энг қиммат поездларидаги купеларни ёдга солади.\nБу люкс хонанинг майдони 4 м2 дан сал камроқ. Компания маълумотларига кўра, ўриндиқ кенгайтирилган ҳолатда бўлса ҳам кийиниш учун жой етарли бўлади.\nКупега кремтусли, кулранг ва тилларангларда ишлов берилган. Айниқса чарм ўриндиқлар, интеллектуал ёритиш тизими, ва албатта, шахсий мини бар ҳам мижоз хизматига шай. Бундан ташқари, ҳар бир купе 32 дюймли, сенсор экранли телевизорга эга.\nПарвоз олд ўриндиқларнинг орқа томонига ўрнатилган кўнгилочар тизимлар парвоз вақтини безайди.\n08:07 / 09.03.2018\n19:40 / 12.11.2017


30.07.20 09:27\tmsk\nТомирис Байсафа ва Муртузали Меджидов . 112 Telegram-канали фотосурати\nРоссияда 2018 йилда ўлдирилган қозоғистонлик талаба қиз Томирис Байсафа иши бўйича қотилликда гумон билан Доғистон собиқ бош вазирининг ўғли Муртузали Меджидов қўлга олинди, дея хабар беради 112 Telegram-канали.\nМеджидов 28 июль куни эрталаб қўлга олинган, тез орада унга қўлланадиган эҳтиёт чораси белгиланади. Россия Федерацияси Тергов қўмитасининг бош бошқармаси 105-модда бўйича («Одам ўлдириш») жиноят иши қўзғатилди.\nМосква Давлат халқаро муносабатлар институти (МГИМО) халқаро иқтисодий муносабатлар кафедрасининг тўртинчи курс талабаси Томирис Байсафа 2018 йил апрель ойида олий таълим муассасаси биносининг тўртинчи қават деразасидан танаффус пайтида йиқилиб тушган. Қизнинг кўплаб суяклари синган, кўп қон йўқотган ва ўша йилнинг 3 май куни Склифосовский номидаги Илмий-текшириш институти клиникасида ҳаётдан кўз юмган.\nУни деразадан ўзаро муносабатларига ойдинлик киритаётган пайтда йигити итариб юборган деган фараз бўлган, бироқ тезкор ходимлар бунга далил топа олмадилар. Шундан кейин Тергов қўмитаси «Ўз жонига суиқасд қилишга мажбур қилиш» моддаси бўйича иш қўзғатди. Меджидов очиқда қолди. Қариндошлар терговнинг хулосаларидан норози бўлдилар. Ҳалок бўлган қизнинг онаси шикоят қилишича, иш бўйича гувоҳлар, видеокамерадаги далиллар «йўқолиб кетмоқда».\nЭнди бўлса Россия Федерацияси Тергов қўмитасидагилар Меджидов қизни калтаклаб, деразадан улоқтириб юборган деб ҳисоблаяпти. Москва шаҳар Басманний туман суди маълумотига кўра, Меджидов тергов изоляторида икки ой ўтиради, дея ёзади «Газета.ru». Меджидовнинг адвокати тергов хулосаларини «ўта кетган тутуриқсизлик» деб атади, «негаки икки йил ичида ҳеч қандай янги маълумотлар пайдо бўлгани йўқ».\n2019 йил октябрда талаба қизнинг онаси Жанна Ахметовани Қозоғистон президенти Қосим-Жомарт Тўқаев қабул қилганидан сўнг, бу ишга алоҳида мақом берилди. «Шундай бўлишини мен доим билиб келганман. Ҳеч ким ишонмаганди, бармоқларини чаккасига келтириб айлантиришарди, мени жинни бўлиб қолди деб ўйлашганди ҳам. Нималарни ҳис қилапман? Билмаяпман. Даҳшатга тушяпман», — деди у Меджидовнинг ҳибсга олинганини шарҳлай туриб.\nТомирис Байсафа Москвага Қозоғистоннинг пойтахтидан келган. Унинг онаси Жанна Ахметова – таниқли стилист, отаси Дархан Қожабергенов эса – тадбиркор, илгари Молия ва қишлоқ хўжалиги вазирликларида ишлаган.\nҲибсга олинган йигитнинг отаси Мухтар Меджидов – сиёсий арбоб, бизнесмен ва ҳомий, 2013 йил январдан июль ойигача Доғистон Республикаси ҳукумати раиси, 2007 – 2009 йилларда эса Доғистон президентининг маслаҳатчиси лавозимларида ишлаган.


Ҳафта давомида об-ҳаво қуёшли ва совуқ бўлади – Газета.uz\nҲафта совуқ бўлади — кундузи ҳаво ҳарорати +3 даражагача илийди, тунги ҳарорат эса баъзи ҳудудларда -12 даражага тушиши мумкин. Ёғингарчилик кутилаётгани йўқ.\n25 ноябр 2019, 14:00 Жамият\nБиринчи қор ёғиб ўтганидан сўнг Ўзбекистонда бугундан Урал ҳудудларидан кириб келган жуда совуқ ҳаво оқимлари таъсирида қуруқ ва кам булутли об-ҳаво ҳукмронлиги ўрнатилди, дея хабар қилди «Ўзгидромет» матбуот хизмати. Душанба куни кундузги ҳарорат 0 даражадан ошмайди.\nЭртага антициклон таъсири кучаяди, дея таъкидлади синоптиклар. Бу тунги ҳаво ҳароратига таъсир қилади, у −8 … −6 даражагача, республиканинг айрим жойларида −12 … −10 даражагача тушади. «Аммо тушдан кейин қуёш нурлари ўз таъсирини ўтказади ва ҳаво 3 даражага қадар исийди», дейилади хабарда.\nКейинги кунларда антициклон аста-секин ўз таъсирини заифлаштириб, Қозоғистоннинг шимоли-шарқий қисмига ўтади. Жума кечаси ҳарорат −5 … 0 даражагача пасаяди. Кун давомида ҳаво ҳарорати + 5 … + 7 даражагача кўтарилади.


22:41 / 10.06.2015 | mahtiya | 1341\nАссалому алайкум! Ҳурматли “ислом.уз” ходимлари. Саволим 1- биз ҳозир мусофир юртдамиз, турмуш ўртоғим дўкондан ширинликлар олганди. Ҳаммамиз ундан тановул қилгандик. Кейин таркибини билиш учун варақасини ўқиб чиқсам, ҳаром ёмон масалиқлар йўқ, лекин Исроил давлатини байроғини белгиси бор экан. Шундан кейин кўнглим ғаш бўлиб қолди. 2-саволим қўшним ҳар доим пиширган таомларидан беради. Яқинда билсам у “бабтист” экан. Берган таомларини ташлаб юбораман. Шундай қилсам исроф бўлмайдими? 3-саволим Амишлар қайси динга мансуб? Уларнинг маҳсулотларидан сотиб олсак бўладими? саволларим беўрин бўлса узр сўрайман раҳмат.\nВа алайкум ассалом! Шариатимизда икки нарсани асосий қоида қилиб олинган.\nБиринчиси : Асли ҳаром бўлган нарсани, шаръий йўл билан ҳалол қилинганлиги собит бўлмагунича, у ҳаромлигича қолади. Масалан : Гўшти ейиладиган ҳайвонлар шариатга мувофиқ сўйилмаса, улардаги оқувчи қон чиқиб кетмаганлиги ва Аллоҳнинг исмларидан бирортаси зикр қилгани топилмагани учун у ҳаромлигича қолади. Тасмия айтиб сўйилгани собит бўлгач, ҳалолга ҳукм қилинади.\nИккинчиси : Асли ҳалол бўлган нарсалар бирор йўл билан ҳаром қилинганлиги собит бўлмаса, ҳалоллигича қолади. Валлоҳу аълам. Илтимос саволларни биттадан беринг ва сайтимиз қоида (http://savollar.islom.uz/qoidalar)лари билан яхшилаб танишиб чиқинг. Администратор.\nМусфира исми ҳақида\nТикувчиликда қолган матолари\nТалоқдан кейинги фарзанднинг ҳукми\nКалима учун гувоҳ\nНасоролар билан битта ўтириб таомланиш жоизми?\nСмс оркали берилган талок


Олимпиада машъаласи завқи уйғурларга таътимади\n11 май 2021, Тошкент вақти: 16:36\nАвгуст ойида Пекинда ўтказиладиган Ёзги Олимпиада машъаласи дунё бўйлаб саёҳатини давом эттириб, ниҳоят 17 июнь куни Шарқий Туркистон, яъни ҳозир Хитой назоратида бўлган Шинжон-Уйғур мухтор туманига олиб келинди.\nОлимпиада машъаласи эстафетаси Шинжон Уйғур пойтахти Урумчига етиб келишидан аввал шаҳарда хавфсизлик чоралари кучайтирилди. Машъала кўтарган спортчи хавфсизлик ходимлари қуршовида шаҳар кўчалари бўйлаб югурди.\nБу тадбир белгиланган муддатдан бир ҳафта олдин ўтказилди. Бундай қарор қабул қилингани 15 июнь куни кутилмаганда эълон қилинди. Ҳукумат расмийлари аҳолини кўчага чиқмай, Олимпиада машъаласи эстафетасини уйда телевидение орқали кўришни тавсия қилди. Машъалани кўриш учун кўчага чиққанлар эса полиция ва хавфсизлик ходимларининг ўткир нигоҳида бўлди. Айни пайтда одамларнинг дарахтга чиқиши тақиқланди. Бундай чекловлардан кўпларнинг ҳафсаласи пир бўлди. Аммо хитойликлар хавфсизликни таъминлаш биринчи масала, деган фикрда.\nОлимпиада машъаласи Шинжон пойтахтига олиб келинишидан бир неча ой олдин Хитой хавфсизлик хизмати бу туманда кенг миқёсда амалиётлар ўтказди.\nИнсон ҳуқуқлари ҳимоячиларининг билдиришича, Пекин ҳукумати Олимпиада хавфсизлигини таъминлаш баҳонасида минглаб уйғурни ҳибсга олган, ундан ҳам кўп уйғурнинг паспорти олиб қўйилган. Бошқалар эса чет эллик журналистлар билан мулоқотда бўлмаслик ҳақида огоҳлантирилган ёки ҳукумат сиёсатини қўллаб-қувватлаши ҳақидаги аризага имзо қўйишга мажбур қилинган. Буларнинг бари Хитой коммунистлари исканжасида қолаётган уйғурларни янада эзиш мақсадида қилинаётган чоралар экани айтилмоқда.\nШу йил бошида Пекин ҳукумати мустақил уйғур давлати қуришни мақсад қилган шинжонлик уйғур фаоли самолёт олиб қочишининг олди олинганини иддао қилган эди. Бироқ инсон ҳуқуқлари ҳимоячилари ва ташкилотлари бу Олимпиада хавфсизлигини таъминлаш баҳонасида мустақил уйғур давлати қуришни орзу қилган уйғурларни қатағон қилиш учун Хитой ҳукумати ўйлаб топган баҳона эканини таъкидлаб келмоқда.\n“Хитой ҳукумати уйғурларнинг тинч фаолиятини ҳеч қачон тан олмайди. Хитой ҳукумати босимлар, қийноқлар, ҳибсга олишлар орқали Шарқий Туркистонда ҳар доим можаролар бўлишини хоҳлайди. Биз Хитой ҳукумати айбловларини қабул қилмаймиз”, – дейди Германияда фаолият юритаётган Дунё уйғур қурултойи вакили Тўлқин Иса.\nУнинг фикрича, Хитой ҳукумати Олимпиада машъаласини Шинжонга олиб келиш орқали уйғурлар ва мусулмонлар ҳуқуқлари топталаётган Шарқий Туркистонда “сунъий равишда жамиятда уйғун муҳитни яратиш”га уринмоқда.\nХорижда сургунда яшаётган уйғур фаоллари Олимпиада машъаласи Шинжонга олиб келиниши керак бўлган аввал расман эълон қилинган кун, яъни 25 июнда Брюссель шаҳрида норозилик намойиши ўтказишни режалаштирганди. Унгача Олимпиада машъаласи март ойида Хитой ҳукуматига қарши оммавий норозилик намойишлар ўтказилган Шинжонга қўшни бўлган мазлум ўлка, яъни Тибетдан ҳам аллақачон олиб ўтилган бўлиши эҳтимолдан йироқ эмас.


Рукнимизнинг ўтган сонида Бақара сурасининг 108 – 110 оятлари тафсирини ўрганган эдик. Қуйида ушбу суранинг давомини кўриб чиқишда давом этамиз.\nوَقَالُواْ لَن يَدْخُلَ الْجَنَّةَ إِلاَّ مَن كَانَ هُوداً أَوْ نَصَارَى تِلْكَ أَمَانِيُّهُمْ قُلْ هَاتُواْ بُرْهَانَكُمْ إِن كُنتُمْ صَادِقِينَ * بَلَى مَنْ أَسْلَمَ وَجْهَهُ لِلّهِ وَهُوَ مُحْسِنٌ فَلَهُ أَجْرُهُ عِندَ رَبِّهِ وَلاَ خَوْفٌ عَلَيْهِمْ وَلاَ هُمْ يَحْزَنُونَ * وَقَالَتِ الْيَهُودُ لَيْسَتِ النَّصَارَى عَلَىَ شَيْءٍ وَقَالَتِ النَّصَارَى لَيْسَتِ الْيَهُودُ عَلَى شَيْءٍ وَهُمْ يَتْلُونَ الْكِتَابَ كَذَلِكَ قَالَ الَّذِينَ لاَ يَعْلَمُونَ مِثْلَ قَوْلِهِمْ فَاللّهُ يَحْكُمُ بَيْنَهُمْ يَوْمَ الْقِيَامَةِ فِيمَا كَانُواْ فِيهِ يَخْتَلِفُونَ\n““Жаннатга фақат яҳудий ёки насроний бўлганлар киради”, дейишди. (Яъни яҳудийлар: “Биз кирамиз”, дейишса, насронийлар: “Биз кирамиз”, дейишди.) Бу уларнинг хом хаёлларидир. Айтинг (эй Муҳаммад): “Агар ростгўй бўлсангиз, ҳужжат келтиринг!” Йўқ, ким яхшилик қилган ҳолида ўзини Аллоҳга топширса, унинг учун Аллоҳ ҳузурида ажр бор ва улар учун хавфу хатар йўқ ва улар ғамгин бўлмайдилар. Яҳудийлар: “Насронийлар ҳақ эмаслар”, дейишди. Насронийлар: “Яҳудийлар ҳақ эмаслар”, дейишди. Ҳолбуки улар (яъни яҳудийлар ҳам, насронийлар ҳам) китоб (яъни Таврот, Инжил) тиловат қиладилар, шунингдек, билмайдиган кимсалар уларнинг гапига ўхшаш гап айтдилар. Бас, уларнинг ўзаро ихтилоф қилиб ўтган нарсалари ҳақида Аллоҳ қиёмат кунида ҳукм қилади”. (Бақара. 111 – 113)\nАллоҳ Таоло бу оятларда қуйидагиларни баён қилмоқда:\n1 – Яҳудийлар жаннатга биздан бошқаси кирмайди, дейишади. Насоролар ҳам худди шундай дейдилар. Аллоҳ бизга хабар беряптики, бу уларнинг оғизларидаги гаплари, улар амалга ошмайдиган хаёллардан бошқа нарса эмас. Бу худди уларнинг пайғамбар улардан бошқасидан чиқмаслигини исташларига, уларнинг ҳасад қилиб, кўролмасдан мўминларни динларидан қайтаришни исташларига ўхшайди. Кейин Аллоҳ Таоло уларнинг бу орзулари ёлғонлигини билдириб, агар рост айтаётган бўлсалар, ҳужжатларини келтирсинлар, деяпти.\nАйтинг (эй Муҳаммад): “Агар ростгўй бўлсангиз, ҳужжат келтиринг!”\nГарчи бу ерда сўроқ маъноси қўлланаётган бўлса-да, барибир у Аллоҳ томонидан уларнинг гаплари ёлғонлигини кўрсатишдир. Улар ҳеч қачон бу гапларига ҳужжат келтира олмайдилар. Кейинги оятлар шуни кўрсатиб турибди. “بَلَى مَنْ أَسْلَمَ – Йўқ, ким ўзини топширса…”\n2 – Аллоҳ Таоло бу оятда уларнинг гаплари ёлғонлигини баён қилиб, уларга раддия билдиряпти. Яъни жаннат яҳудлар ёки насоролар учун эмас, холис Аллоҳга иймон келтирган, У Зотга бўйсунган, Пайғамбар соллаллоҳу алайҳи ва саллам олиб келган нарсани тасдиқ этганлар учундир. Бундай зотлар учун хавф ҳам йўқ, улар хафа ҳам бўлмайдилар.\n“اسلم – اسلام — аслама, ислом” сўзининг луғавий маъноси аслида ўзини топшириш, бўйсуниш, шундан келиб чиқиб, Аллоҳга бўйсуниш дейиш ҳам ўринли бўлади. Унинг шаръий маъноси эса, Муҳаммад соллаллоҳу алайҳи ва салламга нозил қилинган диндир.\n“Албатта, Аллоҳ наздида мақбул бўладиган дин фақат Ислом динидир”. (Оли Имрон. 19)\n“Кимда-ким Исломдан ўзга дин истаса, бас (унинг дини Аллоҳ ҳузурида) ҳаргиз қабул қилинмайди ва у охиратда зиён кўргувчилардандир”. (Оли Имрон. 85)\n“أَسْلَمَ وَجْهَهُ – ўзини топширса”. Аслида луғавий жиҳатдан “أَسْلَمَ وَجْهَهُ – юзини топширса”, деган маънода бўлади, яъни وَجْهَ – юз. Лекин бу ерда юзи сўзидан мурод ҳамма ёғидир. Юз сўзи мажозий маънода ишлатиляпти. Юз инсон танасида эътиборли аъзо бўлгани учун бутун баданга нисбатан қўлланяпти. Демак, бу ерда юз бутун бадан маъносидадир.\n3 – Охирги оятда Аллоҳ Таоло яҳудлар насоролар ҳақида улар ҳеч нарсага эга эмаслар, уларнинг дини ҳам йўқ, десалар, насоролар ҳам яҳудларга нисбатан худди шу гапни айтганларини баён қилади. Нажрон насоролари Пайғамбар соллаллоҳу алайҳи ва салламнинг олдиларига келишиб, Мадинадаги яҳудлар билан учрашиб қолишганида шундай бўлганди. Уларнинг оғизларидан мана шундай гаплар чиққанди. Ҳолбуки, улар аҳли китоб бўлиб, яҳудларга Мусо алайҳиссалом келганини ҳам, насороларга эса Исо алайҳиссалом келганини ҳам жуда яхши билишарди. Шундай бўлса-да, ҳар иккиси бир-бирини айблашиб, ўзларини ҳамма дин аҳлларини ҳеч нарсага эга эмас, дейдиган, илоҳий китобга эга бўлмаган, билимсиз, будпараст мушриклардек тутишди.\nКейин Аллоҳ Таоло оятни уларни шу гаплари учун Қиёмат кунида, яъни фақат Аллоҳгина ҳукм чиқарадиган кунда ҳисобга тутишини ва жазолашини билдириб қўйиш билан якунлаяпти.\n“Бас, уларнинг ўзаро ихтилоф қилиб ўтган нарсалари ҳақида Аллоҳ қиёмат кунида ҳукм қилади”.\nЖинояткор рус режими мусулмонларни репрессия қилишда давом этмоқда


«Иккиюзламачи» кемаси дунёдаги энг ноёб кема (видео) - Zamin.uz\n16:51 / 09.12.2018\n«Иккиюзламачи» кемаси дунёдаги энг ноёб кема (видео)\n«RV Flip» илмий-океанографик кемаси ғаройиб схемага эгалиги билан ҳар қандай кишини ҳайратга солади, деб ёзади «National Geographic». Унинг асосий қисми худди ости кенгайиб борувчи қувур сингари ишланган бўлиб, сув тубига жуда чуқур кириб кета олади.\n«Қувур»нинг ичи эса балласт цистерналари ҳамда денгиз остини ўлчаш учун мўлжалланган асбоб-анжомлар ўрнатилган бўлмалардан иборат.\nКема ўрганиш белгиланган ҳудудга етиб келганида, цистерналар сув билан тўлдирилади ва «Flip» ишчи ҳолатига киради. Яъни унинг тадқиқот ускуналари ўрнатилган дум қисми сувга тикка чўкиб, олдинги қисми осмонга қараган ҳолда туради. Пировардида 108 метрлик кеманинг атиги 17 метри сув юзасида қолади.\nАйтиш жоизки, мазкур кема ўзининг тортиш қурилмасига эга эмас: у сув юзасида бошқа кемаларнинг кўмагидагина «кўчиб» юриши мумкин холос. Олимларнинг билдиришича, бу тадқиқот анжомларига ташқи механик таъсирнинг олдини олиш учун қилинган.\n1962 йил қурилган кема расман ҳарбий флотга тегишли. Бироқ амалда унинг хизматидан, асосан, Skripps окенография институтининг денгиз физикаси лабораторияси олимлари фойдаланади. Унинг ёрдамида тадқиқотчилар денгизларни сейсмологик жиҳатдан, қолаверса, турли кимёвий таркибга эга сувларнинг ҳарорати, иссиқлик алмашинуви тартибларини, тузлилик даражаси ва бошқа кўплаб жиҳатларни ўрганади.\n«Flip» икки—уч ҳафта мобайнида ишчи ҳолатида бўла олади. Шуниси қизиқки, унинг ички қисмларидан тик ва ётиқ ҳолатда бир хил тарзда фойдаланиш имконияти мавжуд.\n[media=https://www.youtube.com/embed/Ig6uWY8VEuI?start=0] “Замин” янгиликларини “Youtube”да кузатиб боринг\nЯнгиликлар » Дунё » «Иккиюзламачи» кемаси дунёдаги энг ноёб кема (видео)


Саид Аҳмад | Shosh.uz\nБош саҳифа » Тошкентликлар » Саид Аҳмад\nСАИД АҲМАД (тахаллуси; асл исм-шарифи Ҳусанхўжаев Саидаҳмад) (1920.10.6–2007.5.12) – Ўзбекистон халқ ёзувчиси (1980). Ўзбекистон Қаҳрамони (1999). Ўзбекистонда хизмат кўрсатган маданият ходими (1968). Тошкентда туғилган. Тасвирий санъат билим юртида, Тошкент педагогика институтида ўқиган (1940–43). «Муштум» журнали (1938–38; 1955–57), Ўзбекистон радиоқўмитаси (1941–43)да, «Қизил Ўзбекистон» газетаси (1943–47) ва «Шарқ юлдузи» (1948–50; 1957–59) журналида адабий ходим.\n«Эр юрак» (1942), «Фарғона ҳикоялари» (1948), «Чўл бургути» (1960), «Чўл оқшомлари», «Одам ва бўрон» тўпламларига кирган ҳикояларида замондошларининг мураккаб тақдири, руҳий кечинмалари эҳтирос билан акс эттирилган. Саид Аҳмад ижодининг каттагина қисмини ҳажвий-юмористик ҳикоялар, қиссалар, комедиялар ташкил этади. Романларида ҳам юмористик йўналиш муҳим ўрин тутади.\n«Уфқ» (1967–74) романи 20-аср миллат ҳаётининг ўн йиллик даври – 2-жаҳон уруши, уруш ва урушдан кейинги йиллар воқеаларини ўз ичига олади. Трилогия ўша йиллари халқ бошига тушган мусибатлар, одамлар кўксидаги армонлар, шу мусибатларни енгишга қодир мислсиз матонат ва шижоатлар ёзувчи истеъдодига хос ёрқин эҳтирос билан акс эттирилган. «Жимжитлик» (1988) романида эса сиртдан тинч, сокин кўринган шўро даврининг ички драмалари, тузум инқирози бутун кескинлиги, шиддати билан кўрсатилган.\nСаид Аҳмад истиқлол йилларида ҳам ҳаётдаги ўзгаришлар ҳақида кўплаб мақола, бадиалар ёзди, қувноқ юмористик, жўшқин лирик ҳикоялар яратди. «Хандон писта» (1994), «Бир ўпичнинг баҳоси» (1995) ҳажвий тўпламлари, «Йўқотганларим ва топганларим» (1998), «Қоракўз мажнун» (2001), «Киприкда қолган тонг» (2003) китоблари, 3 жилдли «Танланган асарлар»и (2000) чоп этилди. Истиқлол туфайли одамлар қисмати ва руҳиятидаги эврилишлар ҳақида баҳс этувчи «Қоракўз мажнун», «От билан суҳбат», «Азроил ўтган йўлларда» ҳикоялари қатағон даври хотиралари билан боғлиқ. «Борса келмас дарвозаси», «Тақдир, тақдир…», «Офтоб ойим» ҳикоялари, адибнинг ўзи яқиндан мулоқотда бўлган устоз адиблар, тенгдошлари, шогирдлари ва, ниҳоят, ўз ҳаёт ва ижод йўли ҳақидаги хотира-эсселаридан иборат. Фельетон жанрида ҳам самарали ижод қилган. 1947 йил «халқ душмани» сифатида ҳибсга олинган, Сталин вафотидан сўнг оқланган. «Келинлар қўзғолони», «Куёв» комедиялари ҳозирги Ўзбек миллий академик театрида, «Келинлар қўзғолони» дунёнинг кўплаб мамлакатларида саҳналаштирилган. Чиғатой қабристонига дафн этилган. Ҳамза номидаги Ўзбекистон Давлат мукофоти лауреати (1978). «Дўстлик» (1996), «Буюк хизматлари учун» (1997) орденлари билан мукофотланган.\nPrevious XIX аср охири XX аср бошларида Ўзбекистон этномаданий муҳитида қанғлилар (Нурота воҳаси материаллари асосида)\nNext Шошлик муҳаддислар. Абу Бакр Умар ибн Абдураҳим Шоший


Жя Жинг СИ\n(Хитой Халқ Республикаси):\n— “Шарқ тароналари” фестивали бир олам унутилмас онларни туҳфа этган. Муаззам Регистон майдонида ижро қилган “Гўзал ва сеҳрли макон” ҳамда “Ҳарбийлар орасида ҳам қўшиқ янграр” номли тароналаримиз йиғилганларга манзур бўлган эди. Ҳатто, ўшанда мухлислардан бири ёнимизга келиб, “Ажойиб куйладингиз, роҳатланиб тингладик”, деганида илҳомимиз янада жўшиб кетганди.\nСамарқанднинг осориатиқалари барчани ҳайратга солиши ҳақиқат. Биз ҳам ижодий жамоамиз билан ушбу гўзал ва бетакрор обидалар олдида қайта-қайта суратга тушганмиз. Нақшу нигорлар, миллий ҳунармандчилик намуналарини кўриб, нақадар буюк тарихга эга эканингиз, халқингиз салоҳияти юксаклигига амин бўлган эдик. Бундай қадимий, мафтункор шаҳарлар Ер юзида саноқли. Хитойликлар юртингизни, Ўзбекистон аҳлини ҳурмат қилишади. Чунки биз ўзаро дўст халқлармиз.\n“Игауну гимене” оилавий гуруҳи созандаси (Латвия):\n— Тинч ва фаровон юртингиздан олган таассуротларимизни ҳеч қачон унутиб бўлмайди.\nКим Кинг ХИ\n— “Шарқ тароналари”нинг нуфузи ва аҳамияти, Самарқанднинг бетакрор гўзаллиги ҳамда тарихий обидалари ҳақида ҳамюртларимга доим сўзлаб бераман. Кўплаб танишларим ўзбек халқининг бағрикенг, меҳмондўст ва санъатсевар эканлигига ҳавас қилиб, юртингизга сайёҳ сифатида бир неча марта бориб келишди.\n— “Шарқ тароналари”нинг шукуҳи, файзи бошқа санъат байрамларига қиёслаганда, анча юқори ўринда туради.\n— Самарқанддаги зиёратгоҳлар ва музейларни томоша қилиш асносида кўплаб маълумотларга эга бўлганман. Юртингизда мусиқа санъати чуқур тарихий илдизларга эга экан. Буни Амир Темур барпо этган боғ ва саройларда дунёнинг турли бурчакларидан жам бўлган етук санъаткорлар, олимлар иштирокида мусиқа анжуманлари ўтказиб келинганидан ҳам билса бўлади. Ўзбек халқи ана шу анъаналарни давом эттириб, миллий санъатини дунёга намойиш қилмоқда.\nЮнус Ажи АБУБАКАР\n— Бизнинг юртимизда Ўзбекистонга қизиқиш, интилиш жуда катта. Бундай санъат анжуманлари халқларимиз ўртасидаги дўстона алоқаларни мустаҳкамлашга хизмат қилади. Биз ушбу заминда аждодлар меросини асраб-авайлаш, тарихни ўрганиш, санъат ва маданиятни ривожлантиришга алоҳида эътибор қаратилаётганига амин бўлгандик. Фестиваль дастури ҳаяжонли ва унутилмас таассуротларга бой ўтганди. Айтишим мумкинки, “Шарқ тароналари” Самарқанднинг шуҳратига муносиб фестиваль экан.\nОмонулла ФАЙЗИЕВ ёзиб олди.\nМазкур рукндаги бошқа мақолалар: « Она диёр мадҳи\tИнна Киселёва: «Шарқ тароналари» саҳнасида ўз ижодимизни намойиш этиш имконияти туғилганидан жуда мамнунмиз» »


Ўзбекистонда коронавирус юқтирганлар сони ортди — Review.uz\nЎзбекистонда коронавирус юқтирганлар сони ортди\nССВ матбуот хизматининг хабар қилишича, ҳозирда мамлакатимизда коронавирус билан касалланганлар сони тўрт нафарга етган. Уларнинг икки нафари саёҳатдан келган ўзбекистонлик аёлнинг фарзанди.\nАввал хабар берганимиздек, шу йилнинг 15 март куни Республика Вирусология институти лабораториясида Францияда бўлиб қайтган бир нафар Ўзбекистон фуқаросида COVID-19 коронавирус инфекцияси аниқланган эди. Айни пайтда эпидемиологик суриштирув ҳамда касалликни тарқалиб кетмаслиги учун барча профилактик чора-тадбирлар тўлиқ амалга оширилмоқда. Назорат кучайтирилмоқда, дейилади Соғлиқни сақлаш вазирлиги матбуот хизмати хабарида.\nЎзбекистонда коронавирус билан боғлиқ илк ҳолат аниқланди\nШу билан бирга, бемор билан бирга мулоқотда бўлган барча оила аъзоларини ҳам республика Вирусология илмий текшириш институти клиникаси ётқизилди. Мутахассисларимиз томонидан уларга тиббий назорат ўрнатилиб, ихтисослашган лаборатор таҳлилдан ўтказилди. Таҳлил натижалари беморнинг ўғли ва қизида коронавирус инфекцияси борлигини кўрсатди.\nШунингдек, шу йилнинг 15 март куни соат 05-15 да Ўзбекистон ҳаво йўллари авиа компаниясига қарашли Истанбул - Тошкент йўналишидаги 274- рейс билан келган Ўзбекистон фуқаросида ҳам ушбу инфекция аниқланган. Лаборатор таҳлил республика Вирусология илмий текшириш институтида ўтказилган.\nҲозирда шифокорлар ва мутахассислар томонидан белгиланган стандартлар бўйича даволаш ва эпидемиологик суриштирув ишлари давом эттирилмоқда.\nФарғонада етиштирилган помидор ва қалампирнинг Россияга олиб кирилиши таъқиқланди\nИнфографика: Ўзбекистоннинг 2020 йил январь-октябрь ойларида МДҲ давлатлари билан савдо алоқаси\nЎзбекистондан енгил автомобиллар экспорти асосан Қозоғистонга амалга оширилган\nЭлектр энергиясидан қарздорлиги кўпайиб кетган вилоятларнинг қарз миқдори маълум қилинди\nЎзбекистондан хорижга 10 минг тоннага яқин қуритилган сабзи экспорт қилинган\n13.11.2020 11:52 5.6K\n12.11.2020 17:16 983\n16.11.2020 12:00 721\nШавкат Мирзиёев: Қашқадарёга жуда катта маблағ бериляпти, талаб – шу маблағни тўғри йўналтириб, одамлар манфаати учун ишлатиш\n13.11.2020 15:52 699\nТошкентда оммавий қабуллар вилоятлардаги оммавий қабуллардан нимаси билан фарқ қилади?\n«Ўзтрансгаз» аҳолига мурожаат йўллади\n14 ноябрдан хусусий бандлик агентликлари фаолиятида жиддий ўзгаришлар жорий этилди\nТашқи меҳнат миграцияси агентлиги хусусий бандлик агентликлари томонидан алданган фуқаролар сонини маълум қилди\nТошкент давлат стоматология институтида МДҲ давлатлари орасида илк маротаба виртуал стоматология йўналишида мусобоқа бўлиб ўтди\nШерзод Шерматов: Олий таълим муассасасига биронта ҳам ўқувчиси кирмаган мактаблар сони 3 баробарга камайди\n1 декабрдан Ўзбекистон қонунчилигида нималар ўзгаради?


Ўзбекистоннинг Киевдаги элчихонаси томондан ўтказилган Ўзбекистон-Украина амалий учрашуви натижалари ўзбек пахтасидан тайёрланган, IDEAL ўзбек тўқимачилик корхонасининг болалар куртклари ва комбинезонларининг Украинада 45 та гипермаркетга эга “Эпицентр” савдо тармоғига етказиб берилишига сабаб бўлди.\n“Эпицентр”нинг ҳудудий директори Б.Артари-Колумбнинг айтишича, IDEAL маҳсулотлари пештахталарда туриб қолмай, тез сотилмоқда.\n“Айни вақтда табиий матолардан тайёрланган маҳсулотлар соғлом экологияни танловчи одамлар орасида тобора оммалашмоқда. Бугунги кунда ўзбек ишлаб чиқарувчиларининг болалар кийимлари ва умуман тўқимачилик маҳсулоти янги техник характеристикага эга, аллергик реакциялар келтириб чиқармайди, соғломлаштирувчи эффектга эга”, деб айтган Артари-Колумб.\n“Шу сабабли ўзбекистонлик ҳамкорлар билан маҳсулотлар ассортиментини кенгайтириш ва импорт ҳажмини оширишни муҳокама қилмоқдамиз. Ўзбекистоннинг тўқимачилик маҳсулотлари ўз кўрсаткичлари ва сифати эвазига Украина бозорида ўз позицияларини мустаҳкам ушлаб туришига ишончимиз комил”, деб қўшимча қилган Артари-Колумб.